title: Nõukogu rakendusmäärus (EL) 2020/606, 4. mail 2020, millega rakendatakse määrust (EL) 2019/1716, mis käsitleb piiravaid meetmeid seoses olukorraga Nicaraguas

text:
                  4.5.2020

                  ET

                  Euroopa Liidu Teataja

                  LI 139/1

         NÕUKOGU RAKENDUSMÄÄRUS (EL) 2020/606,
         4. mail 2020,
         millega rakendatakse määrust (EL) 2019/1716, mis käsitleb piiravaid meetmeid seoses olukorraga Nicaraguas
         EUROOPA LIIDU NÕUKOGU,
         võttes arvesse Euroopa Liidu toimimise lepingut,
         võttes arvesse nõukogu 14. oktoobri 2019. aasta määrust (EL) 2019/1716, mis käsitleb piiravaid meetmeid seoses olukorraga Nicaraguas, (1) eriti selle artikli 13 lõiget 1,
         võttes arvesse liidu välisasjade ja julgeolekupoliitika kõrge esindaja ettepanekut
         ning arvestades järgmist:

                     (1)

                     Nõukogu võttis 14. oktoobril 2019 vastu määruse (EL) 2019/1716.

                     (2)

                     Nõukogu võttis 14. oktoobril 2019 vastu ka järeldused, milles ta kordas oma muret halveneva poliitilise ja sotsiaalse olukorra pärast Nicaraguas ning oma kindlat hukkamõistu repressioonide suhtes, mida julgeolekujõud ja valitsusmeelsed relvastatud rühmitused on poliitiliste oponentide, meeleavaldajate, sõltumatu meedia ja kodanikuühiskonna organisatsioonide vastu kasutanud alates 2018. aasta aprillist. Liit kinnitas ka oma kindlat kavatsust kasutada kõiki oma vahendeid, et toetada kriisile rahumeelse ja läbirääkimistel põhineva lahenduse leidmist, ning oma kavatsust jälgida tähelepanelikult olukorda riigis, et reageerida inimõiguste ja õigusriigi edasisele halvenemisele.

                     (3)

                     Rõhutades oma muret, mis on seotud inimõiguste ja demokraatliku valitsemistava üldise olukorraga, võttis nõukogu vastu piiravad meetmed ning märkis, et neid meetmeid kasutatakse järk-järgult ja paindlikult ning et võib meetmeid laiendada ja teha loetellu uusi kandeid, kui ummikseis jätkub ning inimõiguste ja õigusriigi olukord halveneb endiselt.

                     (4)

                     Võttes arvesse, et olukord Nicaraguas on jätkuvalt tõsine, tuleks kuus isikut lisada määruse (EL) 2019/1716 I lisas esitatud selliste füüsiliste ja juriidiliste isikute, üksuste ja asutuste loetellu, kelle suhtes kohaldatakse piiravaid meetmeid.

                     (5)

                     Määruse (EL) 2019/1716 I lisa tuleks seetõttu vastavalt muuta,

               ON VASTU VÕTNUD KÄESOLEVA MÄÄRUSE:

            Artikkel 1
            Määruse (EL) 2019/1716 I lisa muudetakse vastavalt käesoleva määruse lisale.

            Artikkel 2
            Käesolev määrus jõustub Euroopa Liidu Teatajas avaldamise päeval.

            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 4. mail 2020

                  Nõukogu nimel

                  eesistuja

               G. GRLIĆ RADMAN

            (1)  ELT L 262, 15.10.2019, lk 1.

            LISA
            Määruse (EL) 2019/1716 I lisa pealkirja „Artiklis 2 osutatud füüsiliste ja juriidiliste isikute, üksuste ja asutuste loetelu“ alla lisatakse järgmised kanded:

                           Nimi

                           Tuvastamisandmed

                           Põhjendused

                           Loetellu kandmise kuupäev

                           „1.

                           Ramón Antonio AVELLÁN MEDAL

                           Sünniaeg: 11. november 1954
                           Sünnikoht: Jinotepe, Nicaragua
                           Passi nr: A0008696
                           Välja antud: 17. oktoober 2011
                           Kehtib kuni: 17. oktoober 2021
                           Sugu: mees

                           Nicaragua riikliku politsei peadirektori asetäitja ja endine Masaya politseijuht. Vastutab inimõiguste raskete rikkumiste eest ning kodanikuühiskonna ja demokraatliku opositsiooni represseerimise eest Nicaraguas, sealhulgas selle eest, et koordineeris meeleavaldajate vastaseid repressioone Masayas 2018. aastal.

                           4.5.2020

                           2.

                           Sonia CASTRO GONZÁLEZ

                           Sünniaeg: 29. september 1967
                           Sünnikoht: Carazo, Nicaragua
                           Passi nr: A00001526
                           Välja antud: 19. november 2019
                           Kehtib kuni: 19. november 2028
                           Identifitseerimisnumber: 0422909670000N
                           Sugu: naine

                           Nicaragua presidendi erinõunik terviseküsimustes ja endine terviseminister. Vastutab inimõiguste raskete rikkumiste eest ning kodanikuühiskonna ja demokraatliku opositsiooni represseerimise eest Nicaraguas, sealhulgas selle eest, et takistas meeleavaldustel osalenud ja haavata saanud kodanike juurdepääsu erakorralisele meditsiiniabile ning andis haiglatöötajatele käsu teatada politsei poolt haiglasse toodud meeleavaldajatest.

                           4.5.2020

                           3.

                           Francisco Javier DÍAZ MADRIZ

                           Sünniaeg: 3. august 1961
                           Sugu: mees

                           Nicaragua riikliku politsei peadirektor (alates 23. augustist 2018), endine riikliku politsei peadirektori asetäitja. Vastutab inimõiguste raskete rikkumiste eest ning kodanikuühiskonna ja demokraatliku opositsiooni represseerimise eest Nicaraguas, sealhulgas selle eest, et juhtis politseiüksusi, mis kasutasid tsiviilisikute kallal vägivalda, kasutades muu hulgas ülemäärast jõudu, meelevaldset vahistamist, kinnipidamist ja piinamist.

                           4.5.2020

                           4.

                           Néstor MONCADA LAU

                           Sünniaeg: 2. märts 1954
                           Sugu: mees

                           Nicaragua presidendi isiklik nõunik riikliku julgeoleku küsimustes. Oma ametikoha tõttu on olnud otseselt seotud otsustega, mis on tehtud riikliku julgeoleku küsimustes ja repressiivmeetmete võtmisel, mida Nicaragua riik on alates 2018. aasta aprillist rakendanud meeleavaldustes osalejate, opositsiooni esindajate ja ajakirjanike vastu Nicaraguas, ja vastutab nende otsuste eest.

                           4.5.2020

                           5.

                           Luís PÉREZ OLIVAS

                           Sünniaeg: 8. jaanuar 1956
                           Sugu: mees

                           Peakomissar ja peamine õigusabi eest vastutav ametnik (DAEJ) „El Chipote“ kinnipidamiskeskuses. Vastutab inimõiguste raskete rikkumiste eest, sealhulgas piinamise, ülemäärase jõu kasutamise, kinnipeetavate väärkohtlemise ja muu alandava kohtlemise eest.

                           4.5.2020

                           6.

                           Justo PASTOR URBINA

                           Sünniaeg: 29. jaanuar 1956
                           Sugu: mees

                           Politsei erioperatsioonide üksuse (DOEP) juht. On olnud otseselt seotud meeleavaldajate ja opositsiooni vastu suunatud repressiivmeetmete rakendamise eest Nicaraguas, eelkõige Managuas. Sellega seoses vastutab inimõiguste raskete rikkumiste ning kodanikuühiskonna ja demokraatliku opositsiooni represseerimise eest Nicaraguas.

                           4.5.2020“


title: Komisjoni rakendusmäärus (EL) 2020/616, 5. mai 2020, millega pikendatakse toimeaine foraamsulfurooni heakskiitu vastavalt Euroopa Parlamendi ja nõukogu määrusele (EÜ) nr 1107/2009 taimekaitsevahendite turulelaskmise kohta ning muudetakse komisjoni rakendusmääruse (EL) nr 540/2011 lisa (EMPs kohaldatav tekst)

text:
                  6.5.2020

                  ET

                  Euroopa Liidu Teataja

                  L 143/1

         KOMISJONI RAKENDUSMÄÄRUS (EL) 2020/616,
         5. mai 2020,
         millega pikendatakse toimeaine foraamsulfurooni heakskiitu vastavalt Euroopa Parlamendi ja nõukogu määrusele (EÜ) nr 1107/2009 taimekaitsevahendite turulelaskmise kohta ning muudetakse komisjoni rakendusmääruse (EL) nr 540/2011 lisa
         (EMPs kohaldatav tekst)
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 21. oktoobri 2009. aasta määrust (EÜ) nr 1107/2009 taimekaitsevahendite turulelaskmise ja nõukogu direktiivide 79/117/EMÜ ja 91/414/EMÜ kehtetuks tunnistamise kohta, (1) eriti selle artikli 20 lõiget 1,
         ning arvestades järgmist:

                     (1)

                     Komisjoni direktiiviga 2003/23/EÜ (2) kanti toimeaine foraamsulfuroon nõukogu direktiivi 91/414/EMÜ (3) I lisasse.

                     (2)

                     Direktiivi 91/414/EMÜ I lisasse kantud toimeained loetakse määruse (EÜ) nr 1107/2009 alusel heaks kiidetuks ja need on loetletud komisjoni rakendusmääruse (EL) nr 540/2011 (4) lisa A osas.

                     (3)

                     Toimeaine foraamsulfurooni heakskiit, nagu on sätestatud rakendusmääruse (EL) nr 540/2011 lisa A osas, aegub 31. juulil 2020.

                     (4)

                     Kooskõlas komisjoni rakendusmääruse (EL) nr 844/2012 (5) artikliga 1 on kõnealuses artiklis sätestatud ajavahemikus esitatud taotlus toimeaine foraamsulfurooni kui maisi puhul kasutatava herbitsiidi heakskiidu pikendamiseks.

                     (5)

                     Taotleja esitas täiendavad toimikud, mis on nõutud vastavalt rakendusmääruse (EL) nr 844/2012 artiklile 6. Referentliikmesriik leidis, et taotlus on täielik.

                     (6)

                     Referentliikmesriik koostas kaasreferentliikmesriigiga konsulteerides pikendamise hindamise aruande ning esitas selle 26. märtsil 2015 Euroopa Toiduohutusametile (edaspidi „toiduohutusamet“) ja komisjonile.

                     (7)

                     Toiduohutusamet edastas pikendamise hindamise aruande taotlejale ja liikmesriikidele märkuste esitamiseks ning edastas laekunud märkused komisjonile. Amet tegi täiendava koondtoimiku ka üldsusele kättesaadavaks.

                     (8)

                     26. veebruaril 2016 esitas toiduohutusamet komisjonile oma järelduse (6) selle kohta, kas foraamsulfuroon võib eeldatavalt vastata määruse (EÜ) nr 1107/2009 artiklis 4 sätestatud heakskiitmise kriteeriumidele. Komisjon esitas pikendamist käsitleva esialgse aruande ja foraamsulfurooni käsitleva määruse eelnõu alalisele taime-, looma-, toidu- ja söödakomiteele 11. juulil 2016 ning muudetud versiooni 22. oktoobril 2019.

                     (9)

                     Seoses endokriinsüsteemi häireid põhjustavate omaduste kindlakstegemise kriteeriumidega, mis kehtestati komisjoni määrusega (EL) 2018/605, (7) märgitakse toiduohutusameti järelduses, et tuginedes teaduslikele tõenditele on väga ebatõenäoline, et foraamsulfuroon oleks östrogeense, androgeense või steroidogeense toimega või kilpnääret mõjutav endokriinfunktsiooni kahjustav kemikaal. Seetõttu leiab komisjon, et foraamsulfurooni ei tule pidada endokriinseid häireid põhjustavate omadustega aineks.

                     (10)

                     Komisjon palus taotlejal esitada oma märkused toiduohutusameti järelduste ning pikendamisaruande kohta kooskõlas rakendusmääruse (EL) nr 844/2012 artikli 14 lõike 1 kolmanda lõiguga. Taotleja esitas oma märkused ja need on põhjalikult läbi vaadatud.

                     (11)

                     Vähemalt ühe toimeainet foraamsulfurooni sisaldava taimekaitsevahendi puhul on ühe või mitme iseloomuliku kasutusviisiga seoses leidnud kinnitust, et määruse (EÜ) nr 1107/2009 artiklis 4 sätestatud heakskiitmise kriteeriumid on täidetud.

                     (12)

                     Toimeaine foraamsulfurooni heakskiidu pikendamist käsitlev riskihindamine põhineb piiratud arvul iseloomulikel kasutusviisidel, mis siiski ei sea piiranguid nendele kasutusviisidele, mida foraamsulfurooni sisaldavate taimekaitsevahendite puhul võidakse lubada.

                     (13)

                     Seepärast on asjakohane foraamsulfurooni heakskiitu pikendada.

                     (14)

                     Määruse (EÜ) nr 1107/2009 artikli 14 lõike 1 kohaselt ja koostoimes artikliga 6 ning praeguste teaduslike ja tehniliste teadmiste valguses on siiski vaja kehtestada teatavad tingimused ja piirangud. Eelkõige on asjakohane taotleda täiendavat kinnitavat teavet veetöötlemisprotsesside mõju kohta nii pinna- ja põhjavees esineda võiva toimeaine kui ka selle kindlakstehtud metaboliitide jääkide suhtes, kui pinna- või põhjavett kasutatakse joogiveena.

                     (15)

                     Vastavalt määruse (EÜ) nr 1107/2009 artikli 20 lõikele 3 koostoimes kõnealuse määruse artikli 13 lõikega 4 tuleks komisjoni rakendusmääruse (EL) nr 540/2011 lisa vastavalt muuta.

                     (16)

                     Komisjoni rakendusmäärusega (EL) 2019/707 (8) pikendati foraamsulfurooni heakskiidu kehtivusaega 31. juulini 2020, et pikendamise saaks lõpule viia enne kõnealuse toimeaine heakskiidu aegumist. Kuna otsus heakskiidu pikendamise kohta tehakse enne kuupäeva, mil heakskiidu pikendamine aegub, kohaldatakse käesolevat määrust alates 1. juunist 2020.

                     (17)

                     Käesoleva määrusega ette nähtud meetmed on kooskõlas alalise taime-, looma-, toidu- ja söödakomitee arvamusega,

               ON VASTU VÕTNUD KÄESOLEVA MÄÄRUSE:

            Artikkel 1
            Toimeaine heakskiidu pikendamine
            Toimeaine foraamsulfurooni heakskiitu pikendatakse vastavalt I lisale.

            Artikkel 2
            Rakendusmääruse (EL) nr 540/2011 muutmine
            Rakendusmääruse (EL) nr 540/2011 lisa muudetakse vastavalt käesoleva määruse II lisale.

            Artikkel 3
            Jõustumine ja kohaldamise alguskuupäev
            Käesolev määrus jõustub kahekümnendal päeval pärast selle avaldamist Euroopa Liidu Teatajas.
            Seda kohaldatakse alates 1. juunist 2020.

            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 5. mai 2020

                  Komisjoni nimel

                  eesistuja

               Ursula VON DER LEYEN

            (1)  ELT L 309, 24.11.2009, lk 1.

            (2)  Komisjoni 25. märtsi 2003. aasta direktiiv 2003/23/EÜ, millega muudetakse nõukogu direktiivi 91/414/EMÜ toimeainete imasamoksi, oksasulfurooni, etoksüsulfurooni, foraamsulfurooni, oksadiargüüli ja tsüatsofamiidi lisamisega (ELT L 81, 28.3.2003, lk 39).

            (3)  Nõukogu 15. juuli 1991. aasta direktiiv 91/414/EMÜ taimekaitsevahendite turuleviimise kohta (EÜT L 230, 19.8.1991, lk 1).

            (4)  Komisjoni 25. mai 2011. aasta rakendusmäärus (EL) nr 540/2011, millega rakendatakse Euroopa Parlamendi ja nõukogu määrust (EÜ) nr 1107/2009 seoses heakskiidetud toimeainete loeteluga (ELT L 153, 11.6.2011, lk 1).

            (5)  Komisjoni 18. septembri 2012. aasta rakendusmäärus (EL) nr 844/2012, millega kehtestatakse Euroopa Parlamendi ja nõukogu määruses (EÜ) nr 1107/2009 (taimekaitsevahendite turulelaskmise kohta) ette nähtud toimeainete heakskiidu pikendamise menetluse rakendamiseks vajalikud sätted (ELT L 252, 19.9.2012, lk 26).

            (6)  EFSA Journal 2016;14(3):4421, 119 lk Kättesaadav internetis: www.efsa.europa.eu

            (7)  Komisjoni 19. aprilli 2018. aasta määrus (EL) 2018/605, millega muudetakse määruse (EÜ) nr 1107/2009 II lisa ja sätestatakse teaduslikud kriteeriumid endokriinsüsteemi häireid põhjustavate omaduste kindlakstegemiseks (ELT L 101, 20.4.2018, lk 33).

            (8)  Komisjoni 7. mai 2019. aasta rakendusmäärus (EL) 2019/707, millega muudetakse rakendusmäärust (EL) nr 540/2011 seoses toimeainete α-tsüpermetriini, beflubutamiidi, benalaksüüli, bentiavalikarbi, bifenasaadi, boskaliidi, bromoksüniili, kaptaani, tsüasofamiidi, desmedifaami, dimetoaadi, dimetomorfi, diurooni, etefooni, etoksasooli, famoksadooni, fenamifossi, flumioksasiini, fluoksastrobiini, folpeedi, foraamsulfurooni, formetanaadi, metalaksüül-M-i, metiokarbi, metribusiini, milbemektiini, Paecilomyces lilacinus’e tüve 251, fenmedifaami, fosmeedi, metüülpirimifossi, propamokarbi, protiokonasooli, S-metolakloori ja tebukonasooli heakskiidu kehtivusaja pikendamisega (ELT L 120, 8.5.2019, lk 16).

            I LISA

                        Üldnimetus, tunnuskoodid

                        IUPACi nimetus

                        Puhtus  (1)

                        Heakskiitmine

                        Heakskiitmise aegumine

                        Erisätted

                        Foraamsulfuroon
                        CASi nr 173159-57–4
                        CIPACi nr: 659

                        1-(4,6-dimetoksüpürimidiin-2-üül)-3-[2-(dimetüülkarbamoüül)-5-formamidofenüülsulfonüül]uurea

                        ≥ 973 g/kg

                        1. juuni 2020

                        31. mai 2035

                        Määruse (EÜ) nr 1107/2009 artikli 29 lõikes 6 osutatud ühtsete põhimõtete rakendamisel võetakse arvesse foraamsulfurooni heakskiidu pikendamist käsitleva aruande järeldusi, eriti selle I ja II liidet.
                        Üldhindamisel peavad liikmesriigid pöörama erilist tähelepanu:

                                    —

                                    tarbijatele ja ettevõtjatele avalduvale ohule,

                                    —

                                    veeorganismidele ja mittesihtliikide taimedele avalduvale ohule.

                              Vajaduse korral hõlmavad kasutustingimused riskivähendusmeetmete võtmist.
                        Taotleja peab esitama kinnitava teabe veetöötlemisprotsesside mõju kohta pinna- ja põhjavees esinevatele jääkidele, kui pinna- või põhjavett kasutatakse joogiveeks, ja tegema seda kahe aasta jooksul pärast seda, kui on vastu võetud juhenddokument, milles käsitletakse pinna- ja põhjavees esinevate jääkide omadustele veetöötlemisprotsesside tulemusena avalduva mõju hindamist.

               (1)  Täiendavad toimeaine identifitseerimisandmed ja toimeaine omadused on esitatud pikendamisaruandes.

            II LISA
            Rakendusmääruse (EL) nr 540/2011 lisa muudetakse järgmiselt:

                        1)

                        A osast jäetakse välja kanne 44 foraamsulfurooni kohta;

                        2)

                        B osasse lisatakse järgmine kanne:

                                    Number

                                    Üldnimetus, tunnuskoodid

                                    IUPACi nimetus

                                    Puhtus  (1)

                                    Heakskiitmine

                                    Heakskiitmise aegumine

                                    Erisätted

                                       „141

                                    Foraamsulfuroon
                                    CASi nr 173159-57–4
                                    CIPACi nr: 659

                                    1-(4,6-dimetoksüpürimidiin-2-üül)-3-[2-(dimetüülkarbamoüül)-5-formamidofenüülsulfonüül]uurea

                                    ≥ 973 g/kg

                                    1. juuni 2020

                                    31. mai 2035

                                    Määruse (EÜ) nr 1107/2009 artikli 29 lõikes 6 osutatud ühtsete põhimõtete rakendamisel võetakse arvesse foraamsulfurooni heakskiidu pikendamist käsitleva aruande järeldusi, eriti selle I ja II liidet.
                                    Üldhindamisel peavad liikmesriigid pöörama erilist tähelepanu:

                                                —

                                                tarbijatele ja ettevõtjatele avalduvale ohule,

                                                —

                                                veeorganismidele ja mittesihtliikide taimedele avalduvale ohule.

                                          Vajaduse korral hõlmavad kasutustingimused riskivähendusmeetmete võtmist.
                                    Taotleja peab esitama kinnitava teabe veetöötlemisprotsesside mõju kohta pinna- ja põhjavees esinevatele jääkidele, kui pinna- või põhjavett ammutatakse joogiveeks, ja tegema seda kahe aasta jooksul pärast seda, kui on vastu võetud juhenddokument, milles käsitletakse pinna- ja põhjavees esinevate jääkide omadustele veetöötlemisprotsesside tulemusena avalduva mõju hindamist.

               (1)  Täiendavad toimeaine identifitseerimisandmed ja toimeaine omadused on esitatud pikendamisaruandes.“


title: Komisjoni rakendusmäärus (EL) 2020/617, 5. mai 2020, millega pikendatakse toimeaine metalaksüül-M-i heakskiitu ning piiratakse toimeainet metalaksüül-M-i sisaldavate taimekaitsevahenditega töödeldud seemnete kasutamist vastavalt Euroopa Parlamendi ja nõukogu määrusele (EÜ) nr 1107/2009 taimekaitsevahendite turulelaskmise kohta ning millega muudetakse komisjoni rakendusmääruse (EL) nr 540/2011 lisa (EMPs kohaldatav tekst)

text:
                  6.5.2020

                  ET

                  Euroopa Liidu Teataja

                  L 143/6

         KOMISJONI RAKENDUSMÄÄRUS (EL) 2020/617,
         5. mai 2020,
         millega pikendatakse toimeaine metalaksüül-M-i heakskiitu ning piiratakse toimeainet metalaksüül-M-i sisaldavate taimekaitsevahenditega töödeldud seemnete kasutamist vastavalt Euroopa Parlamendi ja nõukogu määrusele (EÜ) nr 1107/2009 taimekaitsevahendite turulelaskmise kohta ning millega muudetakse komisjoni rakendusmääruse (EL) nr 540/2011 lisa
         (EMPs kohaldatav tekst)
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 21. oktoobri 2009. aasta määrust (EÜ) nr 1107/2009 taimekaitsevahendite turulelaskmise ja nõukogu direktiivide 79/117/EMÜ ja 91/414/EMÜ (1) kehtetuks tunnistamise kohta, eelkõige selle artikli 20 lõiget 1 ja artikli 49 lõiget 2,
         ning arvestades järgmist:

                     (1)

                     Komisjoni direktiiviga 2002/64/EÜ (2) kanti toimeaine metalaksüül-M nõukogu direktiivi 91/414/EMÜ (3) I lisasse.

                     (2)

                     Direktiivi 91/414/EMÜ I lisasse kantud toimeained loetakse määruse (EÜ) nr 1107/2009 alusel heaks kiidetuks ja need on loetletud komisjoni rakendusmääruse (EL) nr 540/2011 (4) lisa A osas.

                     (3)

                     Toimeaine metalaksüül-M-i heakskiit, nagu on sätestatud rakendusmääruse (EL) nr 540/2011 lisa A osas, aegub 30. juunil 2020.

                     (4)

                     Taotlus pikendada metalaksüül-M-i kuulumist nõukogu direktiivi 91/414/EMÜ I lisasse esitati vastavalt komisjoni määruse (EL) nr 1141/2010 (5) artiklile 4 kõnealuses artiklis sätestatud ajavahemiku jooksul.

                     (5)

                     Taotleja esitas täiendavad toimikud, mis on nõutud vastavalt määruse (EL) nr 1141/2010 artiklile 9. Referentliikmesriik leidis, et taotlus on täielik.

                     (6)

                     Referentliikmesriik koostas kaasreferentliikmesriigiga konsulteerides pikendamise hindamise aruande ning esitas selle 13. novembril 2013 Euroopa Toiduohutusametile (edaspidi „toiduohutusamet“) ja komisjonile.

                     (7)

                     Toiduohutusamet edastas pikendamise hindamise aruande taotlejale ja liikmesriikidele märkuste esitamiseks ning edastas laekunud märkused komisjonile. Toiduohutusamet tegi täiendava koondtoimiku ka üldsusele kättesaadavaks.

                     (8)

                     30. jaanuaril 2015 esitas toiduohutusamet komisjonile oma järelduse (6) selle kohta, kas metalaksüül-M võib eeldatavalt vastata määruse (EÜ) nr 1107/2009 artiklis 4 sätestatud heakskiitmise kriteeriumidele. Komisjon esitas esialgse läbivaatamisaruande metalaksüül-M-i kohta alalisele taime-, looma-, toidu- ja söödakomiteele 14. juulil 2015 ning muudetud versiooni 16. juulil 2019.

                     (9)

                     Taotlejale anti võimalus esitada esialgse läbivaatamisaruande kohta märkusi.

                     (10)

                     Vähemalt ühe metalaksüül-M-i sisaldava taimekaitsevahendi ühe või mitme iseloomuliku kasutusviisiga seoses on leidnud kinnitust, et määruse (EÜ) nr 1107/2009 artiklis 4 sätestatud heakskiitmise kriteeriumid on täidetud.

                     (11)

                     Seepärast on asjakohane metalaksüül-M-i heakskiitu pikendada.

                     (12)

                     Vastavalt määruse (EÜ) nr 1107/2009 artikli 14 lõikele 1 koostoimes artikliga 6 ning teaduse ja tehnika arengu arvessevõtmiseks oleks siiski vaja lisada teatavad tingimused ja piirangud.

                     (13)

                     Toiduohutusamet on kindlaks teinud töödeldud seemnete tarbimisest tulenevad lindudele ja imetajatele avalduvad riskid. Neid riske arvesse võttes tuleks metalaksüül-M-i sisaldavate taimekaitsevahenditega töödeldud seemnete kasutamist piirata. Seepärast on asjakohane, et metalaksüül-M-i sisaldavate taimekaitsevahenditega töödeldud seemneid külvatakse ainult kasvuhoonetes.

                     (14)

                     Komisjon on seisukohal, et kättesaadavate teaduslike andmete alusel, millest toiduohutusamet on oma järelduses kokkuvõtte teinud, puuduvad metalaksüül-M-il endokriinseid häireid põhjustavad omadused. Taotleja peab selle järelduse usaldusväärsuse suurendamiseks siiski esitama ajakohastatud hinnangu määruse (EÜ) nr 1107/2009 (muudetud määrusega (EL) 2018/605) II lisa punktides 3.6.5 ja 3.8.2 esitatud kriteeriumide kohta kooskõlas määruse (EÜ) nr 1107/2009 II lisa punkti 2.2 alapunktiga b ning endokriinsüsteemi kahjustavate kemikaalide kindlakstegemise juhenddokumendiga (7).

                     (15)

                     Metalaksüül-M-i heakskiidu pikendamist käsitlev riskihindamine põhineb piiratud arvul iseloomulikel kasutusviisidel, mis siiski ei sea piiranguid nendele kasutusviisidele, mida metalaksüül-M-i sisaldavate taimekaitsevahendite puhul võidakse lubada. Seega on asjakohane fungitsiidina kasutamise piirang kaotada.

                     (16)

                     Rakendusmäärust (EL) nr 540/2011 tuleks seega vastavalt muuta.

                     (17)

                     Töödeldud seemnete kasutamise piirangut tuleks kohaldada alates 1. juunist 2021, et võimaldada piisav üleminekuperiood.

                     (18)

                     Käesoleva määrusega ettenähtud meetmed on kooskõlas alalise taime-, looma-, toidu- ja söödakomitee arvamusega,

               ON VASTU VÕTNUD KÄESOLEVA MÄÄRUSE:

            Artikkel 1
            Toimeaine heakskiidu pikendamine
            Toimeaine metalaksüül-M-i heakskiitu pikendatakse vastavalt I lisale.

            Artikkel 2
            Rakendusmääruse (EL) nr 540/2011 muutmine
            Rakendusmääruse (EL) nr 540/2011 lisa muudetakse vastavalt käesoleva määruse II lisale.

            Artikkel 3
            Töödeldud seemnete kasutuspiirang
            Metalaksüül-M-i sisaldavate taimekaitsevahenditega töödeldud seemneid tohib külvata ainult kasvuhoonetes.

            Artikkel 4
            Jõustumine ja kohaldamise alguskuupäev
            Käesolev määrus jõustub kahekümnendal päeval pärast selle avaldamist Euroopa Liidu Teatajas.
            Seda kohaldatakse alates 1. juunist 2020.
            Artiklit 3 kohaldatakse siiski alates 1. juunist 2021.

            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 5. mai 2020

                  Komisjoni nimel

                  eesistuja

               Ursula VON DER LEYEN

            (1)  ELT L 309, 24.11.2009, lk 1.

            (2)  Komisjoni 15. juuli 2002. aasta direktiiv 2002/64/EÜ, millega muudetakse nõukogu direktiivi 91/414/EMÜ toimeainete etüültsinidooni, butüültsühalofopi, famoksadooni, florasulaami, metalaksüül-M-i ja pikolinafeeni lisamiseks (EÜT L 189, 18.7.2002, lk 27).

            (3)  Nõukogu 15. juuli 1991. aasta direktiiv 91/414/EMÜ taimekaitsevahendite turuleviimise kohta (EÜT L 230, 19.8.1991, lk 1).

            (4)  Komisjoni 25. mai 2011. aasta rakendusmäärus (EL) nr 540/2011, millega rakendatakse Euroopa Parlamendi ja nõukogu määrust (EÜ) nr 1107/2009 seoses heakskiidetud toimeainete loeteluga (ELT L 153, 11.6.2011, lk 1).

            (5)  Komisjoni 7. detsembri 2010. aasta määrus (EL) nr 1141/2010, millega sätestatakse menetlus teise toimeainete rühma nõukogu direktiivi 91/414/EMÜ I lisasse kuulumise pikendamiseks ja kehtestatakse kõnealuste ainete loetelu (ELT L 322, 8.12.2010, lk 10).

            (6)  EFSA (Euroopa Toiduohutusamet), 2015. Conclusion on the peer review of the pesticide risk assessment of the active substance metalaxyl-M (Järeldus toimeaine metalaksüül-M-i pestitsiidina kasutamise riskihindamist käsitleva vastastikuse eksperdiarvamuse kohta). EFSA Journal 2015;13(3):3999, 105 lk doi:10.2903/j.efsa.2015.3999.)

            (7)  Guidance for the identification of endocrine disruptors in the context of Regulations (EU) No 528/2012 and (EC) No 1107/2009. („Juhenddokument endokriinsüsteemi kahjustavate ainete kindlakstegemiseks seoses määrustega (EL) nr 528/2012 ja (EÜ) nr 1107/2009“). EFSA Journal 2018;16(6):5311, 135 pp. https://efsa.onlinelibrary.wiley.com/doi/10.2903/j.efsa.2018.5311

            I LISA

                        Üldnimetus, tunnuskoodid

                        IUPACi nimetus

                        Puhtus  (1)

                        Heakskiitmine

                        Heakskiitmise aegumine

                        Erisätted

                        Metalaksüül-M

                        Metüül-N-(metoksüatsetüül)-N-(2,6-ksülüül)-D-alaninaat

                        ≥ 920 g/kg

                        1. juuni 2020

                        31. mai 2035

                        Seemnete töötlemise puhul on lubatud ainult kasvuhoonetes külvamiseks ettenähtud seemnete töötlemine.

                        CASi nr: 70630-17–0 (R)
                        CIPACi nr: 580

                        Järgmised lisandid on toksikoloogiliselt olulised ja nende sisaldus tehnilises materjalis ei tohi ületada järgmisi väärtusi:

                                    2,6-dimetüülfenüülamiin:
                                    maksimumsisaldus 0,5 g/kg

                                    4-metoksü-5-metüül-5H-[1,2]oksatiool-2,2-dioksiid:
                                    maksimumsisaldus 1 g/kg

                                    2-[(2,6-dimetüülfenüül)-(2-metoksüatsetüül)amino]propioonhappe 1-metoksükarbonüületüülester:
                                    maksimumsisaldus 0,18 g/kg

                        Määruse (EÜ) nr 1107/2009 artikli 29 lõikes 6 osutatud ühtsete põhimõtete rakendamisel võetakse arvesse metalaksüül-M-i kohta koostatud läbivaatamisaruande järeldusi, eelkõige selle I ja II liidet.
                        Üldhindamisel peavad liikmesriigid pöörama erilist tähelepanu:

                                    —

                                    kaubanduslikult toodetud tehnilise materjali kirjeldusele;

                                    —

                                    käitlejate ja töötajate kaitsele, tagamaks, et kasutustingimustega nähakse vajaduse korral ette asjakohaste isikukaitsevahendite kasutamine;

                                    —

                                    põhjavee kaitsele, kui toimeainet kasutatakse tundliku mullastiku ja/või tundlike kliimatingimustega piirkonnas;

                                    —

                                    mittesihtliikideks olevate lülijalgsete, lindude ja imetajate kaitsele.

                              Vajaduse korral hõlmavad kasutustingimused riskivähendusmeetmete võtmist.
                        Taotleja esitab komisjonile, liikmesriikidele ja toiduohutusametile ajakohastatud hinnangu esitatud teabe kohta ning vajaduse korral täiendava teabe, mis kinnitab, et puudub endokriinne toimemehhanism vastavalt määruse (EÜ) nr 1107/2009 (muudetud nõukogu määrusega (EL) 2018/605 (2)) II lisa punktidele 3.6.5 ja 3.8.2, hiljemalt 26. maiks 2022.

               (1)  Täiendavad toimeaine identifitseerimisandmed ja toimeaine omadused on esitatud läbivaatamisaruandes.

               (2)  Komisjoni 19. aprilli 2018. aasta määrus (EL) 2018/605, millega muudetakse määruse (EÜ) nr 1107/2009 II lisa ja sätestatakse teaduslikud kriteeriumid endokriinsüsteemi häireid põhjustavate omaduste kindlakstegemiseks (ELT L 101, 20.4.2018, lk 33).

            II LISA
            Rakendusmääruse (EL) nr 540/2011 lisa muudetakse järgmiselt:

                        1)

                        A osast jäetakse välja kanne 37 metalaksüül-M-i kohta;

                        2)

                        B osasse lisatakse järgmine kanne:

                                    Number

                                    Üldnimetus, tunnuskoodid

                                    IUPACi nimetus

                                    Puhtus  (1)

                                    Heakskiitmine

                                    Heakskiitmise aegumine

                                    Erisätted

                                    „140

                                    Metalaksüül-M

                                    Metüül-N-(metoksüatsetüül)-N-(2,6-ksülüül)-D-alaninaat

                                    ≥ 920 g/kg

                                    1. juuni 2020

                                    31. mai 2035

                                    Seemnete töötlemise puhul on lubatud ainult kasvuhoonetes külvamiseks ettenähtud seemnete töötlemine.

                                    CASi nr: 70630-17–0 (R)
                                    CIPACi nr: 580

                                    Järgmised lisandid on toksikoloogiliselt olulised ja nende sisaldus tehnilises materjalis ei tohi ületada järgmisi väärtusi:

                                                2,6-dimetüülfenüülamiin:
                                                maksimumsisaldus 0,5 g/kg

                                                4-metoksü-5-metüül-5H-[1,2]oksatiool-2,2-dioksiid:
                                                maksimumsisaldus 1 g/kg

                                                2-[(2,6-dimetüülfenüül)-(2-metoksüatsetüül)amino]propioonhappe 1-metoksükarbonüületüülester:
                                                maksimumsisaldus 0,18 g/kg

                                    Määruse (EÜ) nr 1107/2009 artikli 29 lõikes 6 osutatud ühtsete põhimõtete rakendamisel võetakse arvesse metalaksüül-M-i kohta koostatud läbivaatamisaruande järeldusi, eelkõige selle I ja II liidet.
                                    Üldhindamisel peavad liikmesriigid pöörama erilist tähelepanu:

                                                —

                                                kaubanduslikult toodetud tehnilise materjali kirjeldusele;

                                                —

                                                käitlejate ja töötajate kaitsele, tagamaks, et kasutustingimustega nähakse vajaduse korral ette asjakohaste isikukaitsevahendite kasutamine;

                                                —

                                                põhjavee kaitsele, kui toimeainet kasutatakse tundliku mullastiku ja/või tundlike kliimatingimustega piirkonnas;

                                                —

                                                mittesihtliikideks olevate lülijalgsete, lindude ja imetajate kaitsele.

                                          Vajaduse korral hõlmavad kasutustingimused riskivähendusmeetmete võtmist.
                                    Taotleja esitab komisjonile, liikmesriikidele ja toiduohutusametile ajakohastatud hinnangu esitatud teabe kohta ning vajaduse korral täiendava teabe, mis kinnitab, et puudub endokriinne toimemehhanism vastavalt määruse (EÜ) nr 1107/2009 (muudetud määrusega (EL) 2018/605) II lisa punktidele 3.6.5 ja 3.8.2, hiljemalt 26. maiks 2022.

               (1)   Täiendavad toimeaine identifitseerimisandmed ja toimeaine omadused on esitatud läbivaatamisaruandes.“


title: Komisjoni rakendusmäärus (EL) 2020/611, 30. aprill 2020, millega kehtestatakse uuesti teatavate Hiina Rahvavabariigist pärit rauast või terasest kinnitusdetailide impordi suhtes nõukogu määrusega (EÜ) nr 91/2009 kehtestatud lõplik dumpinguvastane tollimaks teatavate Malaisiast lähetatud rauast või terasest kinnitusdetailide impordi suhtes, olenemata sellest, kas need deklareeritakse Malaisiast pärinevatena või mitte

text:
                  5.5.2020

                  ET

                  Euroopa Liidu Teataja

                  L 141/1

         KOMISJONI RAKENDUSMÄÄRUS (EL) 2020/611,
         30. aprill 2020,
         millega kehtestatakse uuesti teatavate Hiina Rahvavabariigist pärit rauast või terasest kinnitusdetailide impordi suhtes nõukogu määrusega (EÜ) nr 91/2009 kehtestatud lõplik dumpinguvastane tollimaks teatavate Malaisiast lähetatud rauast või terasest kinnitusdetailide impordi suhtes, olenemata sellest, kas need deklareeritakse Malaisiast pärinevatena või mitte
         EUROOPA KOMISJON,
         võttes arvesse Euroopa Liidu toimimise lepingut (edaspidi „ELi toimimise leping“),
         võttes arvesse Euroopa Parlamendi ja nõukogu 8. juuni 2016. aasta määrust (EL) 2016/1036 kaitse kohta dumpinguhinnaga impordi eest riikidest, mis ei ole Euroopa Liidu liikmed (edaspidi „alusmäärus“), (1) eriti selle artiklit 13 ja artikli 14 lõiget 1,
         ning arvestades järgmist:
         1.   MENETLUS

                     (1)

                     Nõukogu kehtestas määrusega (EÜ) nr 91/2009 (2) lõpliku dumpinguvastase tollimaksu teatavate Hiina Rahvavabariigist (edaspidi „Hiina“) pärit rauast või terasest kinnitusdetailide impordi suhtes. Edaspidi nimetatakse neid meetmeid „esialgseteks meetmeteks“ ning meetmete kehtestamise aluseks olnud uurimist „esialgseks uurimiseks“.

                     (2)

                     Komisjon sai pärast lõpliku dumpinguvastase tollimaksu kehtestamist tõendeid, et nimetatud meetmetest hoitakse kõrvale toote ümberlaadimise kaudu Malaisias.

                     (3)

                     Seetõttu algatas komisjon 28. novembril 2010. aastal määrusega (EL) nr 966/2010 (3) uurimise seoses võimaliku kõrvalehoidmisega määrusega (EÜ) nr 91/2009 kehtestatud dumpinguvastastest meetmetest (edaspidi „meetmetest kõrvalehoidmisega seotud uurimine“).

                     (4)

                     Nõukogu laiendas 26. juulil 2011. aastal rakendusmäärusega (EL) nr 723/2011 (4) (edaspidi „meetmetest kõrvalehoidmist käsitlev määrus“) määrusega (EÜ) nr 91/2009 kehtestatud lõplikku dumpinguvastast tollimaksu teatavate Malaisiast lähetatud teatavate rauast või terasest kinnitusdetailide impordile, olenemata sellest, kas need deklareeritakse Malaisiast pärinevatena või mitte.

                     (5)

                     Komisjon tunnistas 27. veebruaril 2016. aastal määrusega (EÜ) nr 91/2009 kehtestatud ning rakendusmäärusega (EL) nr 723/2011 laiendatud lõpliku dumpinguvastase tollimaksu komisjoni rakendusmäärusega (EL) nr 2016/278 (5) kehtetuks.

                     (6)

                     Euroopa Kohus tunnistas kohtuasjas C-644/17: Eurobolt (6)3. juulil 2019 tehtud otsusega rakendusmääruse (EL) nr 723/2011 kehtetuks, kuna see võeti vastu nõukogu määruse (EÜ) nr 1225/2009 (7) artikli 15 lõikes 2 sätestatud konsultatsioonimenetlust rikkudes.

               2.   EUROOPA KOHTU POOLT KOHTUASJAS C-644/17:EUROBOLT TEHTUD KOHTUOTSUSE RAKENDAMINE

                     (7)

                     Euroopa Kohtu otsuse kohaselt on määruse (EÜ) nr 1225/2009 artikli 15 lõikes 2 ette nähtud nõue edastada nõuandekomiteele kogu asjakohane teave hiljemalt kümme tööpäeva enne selle komitee koosolekut selline oluline vorminõue, mille rikkumine toob kaasa asjaomase akti tühisuse (8). Kohtu sõnul oli seda sätet rikutud, kuna Malaisiast pärit kinnitusdetailide Madalmaade importija Eurobolti märkusi ei edastatud liikmesriikidele hiljemalt kümme tööpäeva enne nõuandekomitee koosolekut.

                     (8)

                     Euroopa Liidu toimimise lepingu artikli 266 kohaselt peavad liidu institutsioonid võtma Euroopa Liidu Kohtu otsuse täitmiseks vajalikud meetmed. Seepärast taasalustas komisjon 27. augustil 2019 meetmetest kõrvalehoidmisega seotud uurimist, et kõrvaldada Euroopa Kohtu tuvastatud õigusvastasus (9).

                     (9)

                     Meetmetest kõrvalehoidmisega seotud uurimise taasalustamine piirdus kohtuasjas C-644/17: Eurobolt tehtud Euroopa Kohtu otsuse rakendamisega, nimelt kõigi määruse (EÜ) nr 1225/2009 artikli 15 lõikes 2 sätestatud nõuandekomitee menetlusest tulenevate menetlusnõuete järgimise tagamisega (10). See menetlus on vahepeal asendatud Euroopa Parlamendi ja nõukogu määruse (EL) nr 182/2011 (11) artiklis 5 sätestatud komitee kontrollimenetlusega.

                     (10)

                     Sel puhul tuleb märkida, et Euroopa Liidu õigusakte võetakse vastu vastavalt menetlusnormidele, mis kehtivad nende vastuvõtmise ajal. Määruse (EÜ) nr 1225/2009 artikli 15 lõige 2 sellisena, nagu see kehtis uurimise ajal, tunnistati kehtetuks. Seega saab käesolevat meetmetest kõrvalehoidmisega seotud uurimise taasalustamise menetlust (mis algatati vastavalt määruse (EÜ) nr 1225/2009 artikli 13 lõikele 3) tulenevalt määruse (EÜ) nr 1225/2009 artikli 15 lõike 2 kehtetuks tunnistamisest sellisena, nagu seda kohaldati rakendusmääruse (EL) nr 723/2011 vastuvõtmise ajal, viia läbi ainult praegu kehtiva kõrvalehoidmise meetmete kehtestamiseks ettenähtud komiteemenetluse alusel (12). Vastavalt määruse (EÜ) nr 1225/2009 (muudetud ja kodifitseeritud määrusega (EL) 2016/1036) artikli 15 lõikele 3 tuleb taasalustamisel järgida menetlust vastavalt määruse (EL) nr 182/2011 artiklile 5.

               3.   VÄIDETE HINDAMINE

         3.1.   Meetmetest kõrvalehoidmisega seotud uurimise käigus esitatud väited

                     (11)

                     Eurobolt seadis 13. juunil 2011 esitatud märkustes kahtluse alla määruse (EÜ) nr 1225/2009 artikli 13 komisjonipoolse tõlgenduse kaks aspekti. Esiteks väitis ta, et laiendatud meetmeid ei tohiks kohaldada asjaomase toote suhtes, kui see on tegelikult Malaisia päritolu. Teiseks seadis Eurobolt kahtluse alla komisjoni volituse väita meetmetest kõrvalehoidmisega seotud ex officio uurimise käigus kahju tekkimist esialgse uurimise andmete alusel, esitamata tõendeid kahju tekkimise kohta.

                     (12)

                     Komisjon märkis, et kumbki väide ei olnud otsuse rakendamise puhul asjakohane. Eurobolti märkused olid seega seotud küsimustega, mis jäävad väljapoole täitemenetluse kohaldamisala. Igal juhul oli võimalik väited ka sisuliselt tagasi lükata.

                     (13)

                     Eurobolti esimese väite puhul ja nagu on märgitud meetmetest kõrvalehoidmist käsitleva määruse põhjenduses 46, võimaldab alusmääruse artikli 13 lõige 1 laiendada meetmeid samasuguse toote importimisele kolmandatest riikidest. Alusmääruse artikli 13 lõige 4 lubab teha erandeid kõnealustest kolmandast riigist pärit tegelikele tootjatele. Kuna meetmetest kõrvalehoidmisega seotud uurimise käigus tehti kindlaks kõrvalehoidmine kooskõlas Euroopa Pettustevastase Ameti (OLAF) ja Malaisia ametivõimude tehtud uurimiste tulemustega, laiendati meetmetest kõrvalehoidmist käsitleva määruse artikliga 1 dumpinguvastaseid meetmeid Malaisiast lähetatud toodete impordile. Kuid laiendatud meetmetest anti vabastus igale ettevõttele, kes oli tõendanud, et ta oli tegelik Malaisia tootja. Lisaks sellele oli meetmetest kõrvalehoidmist käsitleva määruse artikli 2 alusel võimalik esitada taotlusi tulevaste vabastuste andmiseks. Seega, kuna tehti kindlaks Hiinast pärit toodete ümberlaadimine Malaisias (vt meetmetest kõrvalehoidmist käsitleva määruse põhjendused 34 ja 45) ja tegelike Malaisia tootjate ekspordile anti vabastus laiendatud meetmetest, lükati Eurobolti esimene väide tagasi.

                     (14)

                     Eurobolti teise väite puhul tuleb märkida, et alusmääruse artikli 13 lõikega 1 nõutakse muu hulgas „[---] tõendeid kahju kohta või selle kohta, et tollimaksu parandav mõju on samasuguse toote hindade ja/või koguste tõttu ohustatud [---]“ (rõhuasetus on lisatud). Need kaks nõuet ei ole kumulatiivsed. Meetmetest kõrvalehoidmist käsitleva määruse põhjendused 37 ja 38 näitavad, et kõrvalehoidmine ohustas algse määrusega kehtestatud dumpinguvastase tollimaksu parandavat mõju nii hindade kui ka koguste seisukohast. Seega ei olnud alusmääruse artiklis 13 sätestatud õiguslikud nõuded täidetud. Seetõttu ei olnud vajadust ega õiguslikku kohustust hinnata ega kasutada uuesti Hiinast importi käsitleva esialgse uurimise kahju tekitamise andmeid. Seetõttu lükati ka see väide tagasi.

                     (15)

                     Komisjon järeldas eespool märgitule tuginedes, et Eurobolti 13. juunil 2011. aastal esitatud märkusi oli nõuetekohaselt arvesse võetud ja et Eurobolti väiteid käsitleti meetmetest kõrvalehoidmist käsitlevas määruses, eelkõige selle punktides 2.8 ja 4. Lisaks sellele on oluline märkida, et Eurobolt ei seadnud kahtluse alla Hiinast pärit toodete Malaisia kaudu ümberlaadimise tõendeid ega uurimistulemust, et ettevõtted, millelt Eurobolt asjaomast toodet hankis, olid esitanud komisjonile eksitavat teavet ja ei suutnud tõendada, et nad olid tegelikud Malaisia tootjad.

               3.2.   Pärast taasalustamist esitatud väidete hindamine

                     (16)

                     Komisjoni rakendusmäärusega (EL) 2019/1374 (millega taasalustatakse meetmetest kõrvalehoidmisega seotud uurimist) kutsuti huvitatud isikuid esitama märkusi kõrvalehoidmisega seotud uurimise taasalustamise kohta. Oma märkused esitasid kaks isikut.

                     (17)

                     Eurobolt väitis, et Euroopa Kohtu poolt kindlaks tehtud määruse (EÜ) nr 1225/2009 artikli 15 lõike 2 rikkumist ei saa tagantjärgi heastada, kuna tegemist on olulise vorminõude rikkumisega ja seetõttu muutub kehtetuks kogu algne meetmetest kõrvalehoidmisega seotud uurimine.

                     (18)

                     See väide on alusetu järgmistel põhjustel. Artikli 15 lõike 2 rikkumine ei muuda kehtetuks kogu menetlust, kuna Euroopa Kohtu poolt kindlaks tehtud ebaseaduslikkus ei olnud seotud kõrvalehoidmise alaste sisuliste järeldustega. Rikkumise saab seega heastada, taasalustades meetmetest kõrvalehoidmisega seotud uurimist sellest etapist, kus toimus ebaseaduslik tegevus. Selleks tuli edastada Eurobolti algsed märkused koos rakendusakti eelnõuga komiteele kooskõlas kõrvalehoidmise vastaste meetmete kehtestamiseks praegu kehtiva menetlusega. Sellele menetlusele on osutatud põhjenduses 10 eespool. Selleks et järgida asjaomase teabe komiteele laekumise suhtes kohaldatavat õigusaktides ettenähtud tähtaega, tuleb teave esitada hiljemalt 14 päeva enne kõnealuse komitee koosolekut. Sel moel saab liikmesriikide esindajatest koosnev komitee tutvuda kogu asjasse puutuva teabega, et liikmesriigid saaksid jõuda rakendusakti eelnõu asjus seisukohale. Nagu Euroopa Kohus on hiljuti kinnitanud, ei saa kehtetuks tunnistatud määruse kohaldamise ajal algatatud haldusmenetluse taasalustamist ja dumpinguvastaste imporditollimaksude uuesti kehtestamist pidada tagasiulatuva jõu puudumise põhimõttega vastuolus olevaks (13).

                     (19)

                     Kui Euroopa Kohtu otsusega tunnistatakse dumpinguvastane määrus kehtetuks, siis on institutsioonil, kelle ülesanne on selle kohtuotsuse täitmine (praegusel juhul komisjon), võimalus jätkata menetlust kõnealuse määruse lähteetapis (14). Lisaks sellele, välja arvatud juhul, kui tuvastatud rikkumine toob endaga kaasa kogu menetluse õigusvastasuse, on institutsioonil võimalus kehtetuks tunnistatud õigusakti asendava uue akti vastuvõtmiseks jätkata menetlust selles etapis, milles rikkumine toimus (15).

                     (20)

                     Eurobolt väitis samuti, et komisjonil ei ole sobilik kehtestada uuesti kõrvalehoidmise vastaseid meetmeid, kuna need on pärast nende kehtestamist aegunud ja kehtetuks tunnistatud.

                     (21)

                     Sel puhul tuleb märkida, et parandades menetlusvead ja kinnitades uurimise tulemused, mida ei seatud kõnealuse otsusega kahtluse alla, täidab komisjon kohustust kehtestada meetmed asjaomaste toodete sellise impordi suhtes, mis toimus kõnealuste meetmete kohaldamise ajal, s.o 27. juulist 2011 kuni 27. veebruarini 2016. Seetõttu lükkas komisjon Eurobolti väite tagasi.

                     (22)

                     Teine asjaosaline European Fastener Distributor Association (EFDA) väitis, et „järjepidevalt ei ole võetud tõsiselt arvesse Euroopa kinnitusdetailide turustajate ja neid esindavate organite põhjendatud ja hoolikalt kaalutud märkusi.“ Ta väitis samuti, et kui importija suudab tõendada hoolsuskohustuse täitmist ning kõigi mõistlike ja sobilike meetmete võtmist veendumaks, et imporditud toode on seaduslikult Malaisias toodetud, siis ei tohiks neilt nõuda dumpinguvastase tollimaksu tasumist ning kõnealused tollimaksud tuleks hüvitada, kui need on tasutud.

                     (23)

                     Komisjon lükkas EFDA esimese väite tagasi, kuna EFDA ei näidanud menetlusnormide ühtegi konkreetset rikkumist uurimise taasalustamise menetluse käigus ja ei esitanud selle kohta mingeid tõendeid.

                     (24)

                     Mis puudutab EFDA teist väidet, siis alusmääruse artikli 13 lõikes 4 on sätestatud, et kui meetmetest kõrvalehoidmise tava, menetlus või toiming toimub väljaspool liitu, võib vabastuse anda asjaomase toote tootjatele, kelle puhul leitakse, et nad ei tegele käesoleva kõrvalehoidmisega. Seetõttu ei ole võimalik anda vabastusi importija hoolsuskohutuse alusel, kui kõrvalehoidmine toimub väljaspool ELi (nagu praegusel juhul). Selle asemel peab eksportija tõendama, et ta on tegelik Malaisia tootja, ja taotlema vabastust. Nagu on märgitud meetmetest kõrvalehoidmist käsitleva määruse punktis 4, esitasid taotluse mitu Malaisia eksportijat ja neid võeti vabastuste andmisel arvesse ning komisjon andis kõnealused vabastused üheksale ettevõttele. Seepärast lükkas komisjon EFDA teise väite tagasi.

                     (25)

                     Komisjon järeldas esitatud märkusi ja nende analüüsi arvesse võttes, et Malaisiast lähetatud toodete impordi suhtes tuleks uuesti kehtestada esialgsed meetmed olenemata sellest, kas need on deklareeritud Malaisiast pärinevatena või mitte.

               4.   TEAVITAMINE

                     (26)

                     Kõigile meetmetest kõrvalehoidmisega seotud uurimise taasalustamise ajal endast teada andnud isikutele anti teada olulistest faktidest ja kaalutlustest, mille alusel oli kavas dumpinguvastane tollimaks uuesti kehtestada. Neile anti pärast avalikustamist võimalus esitada teatava aja jooksul oma märkused. Eurobolt ja EFDA esitasid oma märkused.

                     (27)

                     Esiteks väitis Eurobolt, et oluliste vorminõuete rikkumine muudab kogu menetluse kehtetuks ja seega ei ole võimalik seda tagantjärgi heastada. Teiseks oli Eurobolt seisukohal, et selliste meetmete uuesti kehtestamine, mille õiguslik alus on Maailma Kaubandusorganisatsioon poolt ebaseaduslikuks tunnistatud õigusakt, rikub õigusriigi ja hea halduse põhimõtet. Kolmandaks väitis Eurobolt, et komisjoni meetmete uuesti kehtestamise ettepaneku tulemusena puudub tõhus õiguskaitse, kuna see tähendab, et komisjon saab kõik rikkumised lihtsalt tagantjärgi heastada, mis kahjustab võimude tasakaalu kaubanduse kaitsemenetlustes. Neljandaks väitis Eurobolt, et komisjoni ettepanekus ei võeta arvesse Madalmaade ülemkohtu (Hoge Raad) otsust kohtuasjas Eurobolt vs. Staatssecretaris van Financiën, (16) ning kutsus komisjoni üles loobuma tolliasutuste ainupädevusse sekkumisest Eurobolti tasutud meetmetest kõrvalehoidmisega seotud tollimaksude tagasimaksmise kohta otsuse tegemisel.

                     (28)

                     Eurobolti esimese väite puhul, mis esitati juba meetmetest kõrvalehoidmisega seotud uurimise taasalustamise ajal, osutab komisjon põhjendustele 18 ja 19 eespool. Kuna uusi argumente ei esitatud, lükati see väide tagasi.

                     (29)

                     Eurobolti teise väite puhul otsustas komisjon viia meetmed kooskõlla WTO vaekogude ja apellatsioonikogu järeldustega, mille tõttu anti välja 26. veebruari 2016. aasta määrus (vt põhjendus 5 eespool). Ta otsustas seda mitte teha tagasiulatuvalt. Seejärel pidi komisjon võtma vajalikud meetmed, et täita Euroopa Kohtu otsust, s.o parandada kohtu kindlaks tehtud ebaseaduslikkus. Kuna menetlusvea sai parandada ja kõrvalehoidmisega seotud tulemusi kinnitati, oli komisjonil õigus kehtestada meetmetest kõrvalehoidmisega seotud uurimise vaidlustamata tulemuste põhjal uuesti meetmetest kõrvalehoidmise vastased tollimaksud meetmete kohaldamise ajaks. Ükski eespool nimetatud meetmetest ei osuta hea halduse põhimõtte rikkumisele. Eurobolt osutas hea halduse põhimõttele, aga ei täpsustanud, millist õigust selle puhul väidetavalt rikuti (17). Seetõttu lükkas komisjon selle väite tagasi.

                     (30)

                     Eurobolti kolmanda argumendi puhul tuleb väljakujunenud kohtupraktika kohaselt määrata igal konkreetsel juhul kindlaks kohtuotsusega kehtetuks tunnistamise kohaldamisala ja põhjused (kohtuotsus, 28.1.2016, CM Eurologistik ja GLS, C-283/14 ja C-284/14, EU:C:2016:57, punkt 49 ja osutatud kohtulahendid) ning sellest lähtuvalt ei pruugi olla vajalik asjaomaste tollimaksude täielik ja viivitamatu tagasimaksmine (kohtuotsus, 15.3.2018, Deichmann SE vs. Hauptzollamt Duisburg, C-256/16, punkt 70). Praegusel juhul ei muutnud rikkumine kehtetuks kogu menetlust, mille käigus see toime pandi. Nagu on märgitud põhjendustes 7–10 eespool, oli võimalik menetlusnõude rikkumine praegusel juhul heastada ning meede võidakse kooskõlas kohaldatavate menetlusnormidega uuesti kehtestada. Need kohustused ei kahjusta tõhusa õiguskaitse põhimõtet. Seepärast lükkas komisjon ka selle väite tagasi.

                     (31)

                     Eurobolti neljanda väite puhul, mida on kirjeldatud põhjenduses 8 eespool, pidi komisjon võtma vajalikud meetmed, et täita Euroopa Liidu Kohtu otsust. Madalmaade ülemkohtu otsus, mis käsitles ka seda, kas dumpinguvastaste tollimaksude tagasimaksmisel tuleks tasuda intressi, ei saanud vabastada komisjoni Euroopa Liidu Kohtu otsusest tulenevast kohustusest. Igal juhul ei sekku komisjoni meede liikmesriikide tolliasutuste pädevusalasse, mida on kinnitanud Euroopa Kohus kohtuasjades C&J Clark International (18) ja Deichmann (19). Seetõttu lükkas komisjon selle väite tagasi.

                     (32)

                     EFDA väljendas kahetsust, et lükati tagasi tema varasem taotlus vabastada dumpinguvastasest tollimaksust importijad, kes suutsid tõendada, et nad täitsid hoolsuskohustust, tagades et imporditud toode on seaduslikult Malaisias toodetud. EFDA palus komisjonil tõstatatud probleemide suhtes oma seisukohta muuta.

                     (33)

                     Nagu on märgitud põhjenduses 24, ei ole võimalik anda vabastusi importija hoolsuskohutuse alusel, kui kõrvalehoidmine toimub väljaspool ELi (nagu praegusel juhul). Seetõttu jäi komisjon EFDA taotluse varasemale tagasilükkamisele kindlaks.

                     (34)

                     Eespool märgitut arvesse võttes ei muutnud pärast avalikustamist esitatud märkused komisjoni järeldust, nagu on märgitud põhjenduses 25 eespool.

                     (35)

                     Võttes arvesse Euroopa Parlamendi ja nõukogu määruse (EL, Euratom) 2018/1046 (20) artiklit 109, on viivisemäär juhul, kui teatav summa tuleb tagasi maksta Euroopa Liidu Kohtu otsuse alusel, Euroopa Keskpanga poolt oma peamiste refinantseerimistehingute suhtes kohaldatav, Euroopa Liidu Teataja C-seerias avaldatud määr, mis kehtib iga kuu esimesel kalendripäeval.

                     (36)

                     Käesolev määrus on kooskõlas määruse (EL) 2016/1036 artikli 15 lõike 1 alusel loodud komitee arvamusega,

               ON VASTU VÕTNUD KÄESOLEVA MÄÄRUSE:

            Artikkel 1

               1.   Määruse (EÜ) nr 91/2009 artikli 1 lõikega 2 Hiina Rahvavabariigist pärit rauast või terasest (v.a roostevabast terasest) kinnitusdetailide, st puidukruvide (v.a võtmega keeratavad puidukruvid), isekeermestavate kruvide, muude peaga kruvide ja poltide (nende juurde kuuluvate mutrite või seibidega või ilma, v.a varrastest, lattidest, profiilidest või traadist treitud, täisristlõikega kruvid ava läbimõõduga kuni 6 mm ning kruvid ja poldid raudtee ehitusmaterjalide parandamiseks) ning seibide impordi suhtes kehtestatud lõplikku dumpinguvastast tollimaksu, mida kohaldatakse kõigi teiste äriühingute suhtes, laiendatakse rakendusmääruse (EL) nr 723/2011 kohaldamise ajal CN-koodide ex 7318 12 90, ex 7318 14 91, ex 7318 14 99, ex 7318 15 59, ex 7318 15 69, ex 7318 15 81, ex 7318 15 89, ex 7318 15 90, ex 7318 21 00 ja ex 7318 22 00 alla kuuluvate rauast või terasest (v.a roostevabast terasest) kinnitusdetailide, st puidukruvide (v.a võtmega keeratavad puidukruvid), isekeermestavate kruvide, muude peaga kruvide ja poltide (nende juurde kuuluvate mutrite või seibidega või ilma, v.a varrastest, lattidest, profiilidest või traadist treitud, täisristlõikega kruvid ava läbimõõduga kuni 6 mm ning kruvid ja poldid raudtee ehitusmaterjalide parandamiseks) ning seibide Malaisiast lähetatud impordile, olenemata sellest, kas need deklareeritakse Malaisiast pärinevatena või mitte. TARICi koodid on loetletud käesoleva määruse I lisas.

               2.   Käesoleva artikli lõiget 1 ei kohaldata II lisas loetletud eksportivate tootjate puhul.

               3.   Käesoleva artikli lõikega 1 laiendatud tollimaks nõutakse sisse määruse (EL) nr 966/2010 artikli 2 ja määruse (EÜ) nr 1225/2009 artikli 13 lõike 3 ja artikli 14 lõike 5 alusel registreeritud impordilt, mis on lähetatud Malaisiast, sõltumata sellest, kas see deklareeriti Malaisiast pärinevana või mitte, välja arvatud lõikes 2 loetletud äriühingute toodangu puhul.

            Artikkel 2

               1.   Rakendusmääruse (EL) nr 723/2011 alusel kogutud tollimaksu ei maksta tagasi.

               2.   Asutused, kes tegid tagasimakseid pärast Euroopa Kohtu otsust kohtuasjas C-644/17: Eurobolt (EU:C:2019:555), nõuavad need tagasimaksed uuesti sisse.

            Artikkel 3
            Käesolev määrus jõustub järgmisel päeval pärast selle avaldamist Euroopa Liidu Teatajas.

            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 30. aprill 2020

                  Komisjoni nimel

                  eesistuja

               Ursula VON DER LEYEN

            (1)  ELT L 176, 30.6.2016, lk 21.

            (2)  Nõukogu 26. jaanuari 2009. aasta määrus (EÜ) nr 91/2009, millega kehtestatakse lõplik dumpinguvastane tollimaks teatavate Hiina Rahvavabariigist pärit rauast või terasest kinnitusdetailide impordi suhtes (ELT L 29, 31.1.2009, lk 1).

            (3)  Komisjoni 27. oktoobri 2010. aasta määrus (EL) nr 966/2010, millega algatatakse uurimine seoses võimaliku kõrvalehoidmisega teatavate Hiina Rahvavabariigist pärinevate rauast või terasest kinnitusdetailide impordi suhtes nõukogu määrusega (EÜ) nr 91/2009 kehtestatud dumpinguvastastest meetmetest teatavate Malaisiast saadetud rauast või terasest kinnitusdetailide impordi kaudu, olenemata sellest, kas tooted on deklareeritud Malaisiast pärinevana või mitte, ning kehtestatakse kõnealuse impordi suhtes registreerimisnõue (ELT L 282, 28.10.2010, lk 29).

            (4)  Nõukogu 18. juuli 2011. aasta rakendusmäärus (EL) nr 723/2011, millega laiendatakse teatavate Hiina Rahvavabariigist pärit rauast või terasest kinnitusdetailide impordi suhtes määrusega (EÜ) nr 91/2009 kehtestatud lõplikku dumpinguvastast tollimaksu Malaisiast lähetatud teatavate rauast või terasest kinnitusdetailide impordile, olenemata sellest, kas need deklareeritakse Malaisiast pärinevatena või mitte (ELT L 194, 26.7.2011, lk 6).

            (5)  Komisjoni 26. veebruari 2016. aasta rakendusmäärus (EL) 2016/278, millega tunnistatakse kehtetuks teatavate Hiina Rahvavabariigist pärit rauast või terasest kinnitusdetailide impordi suhtes kehtestatud lõplik dumpinguvastane tollimaks, mida on laiendatud Malaisiast lähetatud teatavate rauast või terasest kinnitusdetailide impordile, olenemata sellest, kas need deklareeritakse Malaisiast pärinevatena või mitte (ELT L 52, 27.2.2016, lk 24).

            (6)  Kohtuasi Eurobolt, C-644/17, ECLI:EU:C:2019:555.

            (7)  Nõukogu 30. novembri 2009. aasta määrus (EÜ) nr 1225/2009 kaitse kohta dumpinguhinnaga impordi eest riikidest, mis ei ole Euroopa Ühenduse liikmed (ELT L 343, 22.12.2009, lk 51). Kehtetuks tunnistatud ja asendatud määrusega (EL) 2016/1036.

            (8)  Kohtuasi Eurobolt, C-644/17, ECLI:EU:C:2019:555, punkt 51.

            (9)  Komisjoni 26. augusti 2019. aasta rakendusmäärus (EL) 2019/1374, millega taasalustatakse uurimist pärast 3. juulil 2019. aastal kohtuasjas C-644/17 Eurobolt tehtud kohtuotsust seoses nõukogu 18. juuli 2011. aasta rakendusmäärusega (EL) nr 723/2011, millega laiendatakse teatavate Hiina Rahvavabariigist pärit rauast või terasest kinnitusdetailide impordi suhtes määrusega (EÜ) nr 91/2009 kehtestatud lõplikku dumpinguvastast tollimaksu Malaisiast lähetatud teatavate rauast või terasest kinnitusdetailide impordile, olenemata sellest, kas need deklareeritakse Malaisiast pärinevatena või mitte (ELT L 223, 27.8.2019, lk 1).

            (10)  Kõnealuses kohtuotsuses vaidlustamata tulemused jäävad täielikult kehtima (vt mutatis mutandis kohtuasi T-650/17: Jinan Meide Casting Co. Ltd, ECLI:EU:T:2019:644, punktid 333–342).

            (11)  Euroopa Parlamendi ja nõukogu 16. veebruari 2011. aasta määrus (EL) nr 182/2011, millega kehtestatakse eeskirjad ja üldpõhimõtted, mis käsitlevad liikmesriikide läbiviidava kontrolli mehhanisme, mida kohaldatakse komisjoni rakendamisvolituste teostamise suhtes (ELT L 55, 28.2.2011, lk 13). Vt sellega seoses Euroopa Parlamendi ja nõukogu 15. jaanuari 2014. aasta määrus (EL) nr 37/2014, millega muudetakse teatavaid ühist kaubanduspoliitikat käsitlevaid määrusi seoses teatavate meetmete vastuvõtmise menetlustega (ELT L 18, 21.1.2014, lk 1).

            (12)  Euroopa Kohtu otsus, 15.3.2018, Deichmann, C-256/16, ECLI:EU:C:2018:187, punktid 44–55.

            (13)  Euroopa Kohtu otsus, 15.3.2018, Deichmann SE vs. Hauptzollamt Duisburg, C-256/16, ECLI:EU:C:2018:187, punkt 79, ning Euroopa Kohtu otsus, 19.6.2019, C & J Clark International Ltd vs. Commissioners for Her Majesty’s Revenue & Customs, C-612/16, EU:C:2019:508, punkt 58.

            (14)  Euroopa Kohtu otsus, 15.3.2018, Deichmann, C-256/16, ECLI:EU:C:2018:187, punkt 73; vt ka Euroopa Kohtu otsus, 19.6.2019, P&J Clark International, C-612/16, ECLI:EU:C:2019:508, punkt 43.

            (15)  Samas, punkt 74; vt ka Euroopa Kohtu otsus, 19.6.2019, P&J Clark International, C-612/16, EU:C:2019:508, punkt 43.

            (16)  Hoge Raad, Eurobolt vs Staatssecretaris van Financiën, 29. november 2019, 15/04667 bis, NL:HR:2019:1875.

            (17)  Vt järgmised kohtuotsused: 2.10.2003, Area Cova jt vs. nõukogu ja komisjon, T-196/99, EU:T:2001:281, punkt 43; 4.10.2006, Tillack vs. komisjon, T-193/04, EU:T:2006:292, punkt 127; 13.11.2008, SPM vs. nõukogu ja komisjon, T-128/05, EU:T:2008:494, punkt 127.

            (18)  Kohtuotsus, 19.6.2019, C&J Clark International, C-612/16, EU:C:2019:508, punktid 84–85.

            (19)  Kohtuotsus, 15.3.2018, C-256/16 Deichmann, EU:C:2018:187, punkt 84.

            (20)  Euroopa Parlamendi ja nõukogu 18. juuli 2018. aasta määrus (EL, Euratom) 2018/1046, mis käsitleb liidu üldeelarve suhtes kohaldatavaid finantsreegleid ja millega muudetakse määrusi (EL) nr 1296/2013, (EL) nr 1301/2013, (EL) nr 1303/2013, (EL) nr 1304/2013, (EL) nr 1309/2013, (EL) nr 1316/2013, (EL) nr 223/2014 ja (EL) nr 283/2014 ja otsust nr 541/2014/EL ning tunnistatakse kehtetuks määrus (EL, Euratom) nr 966/2012 (ELT L 193, 30.7.2018, lk 1).

            I LISA
            Artiklis 1 määratletud teatavate rauast või terasest kinnitusdetailide TARICi koodid
            a)   Kehtib 27. juulist 2011 kuni 27. veebruarini 2016

            CN-koodid: ex 7318 12 90, ex 7318 14 91, ex 7318 14 99, ex 7318 15 59, ex 7318 15 69, ex 7318 15 81, ex 7318 15 89, ex 7318 15 90, ex 7318 21 00 ja ex 7318 22 00 (TARICi koodid 7318129011, 7318129091, 7318149111, 7318149191, 7318149911, 7318155911, 7318155961, 7318155981, 7318156911, 7318156961, 7318156981, 7318158111, 7318158161, 7318158181, 7318158911, 7318158961, 7318158981, 7318159021, 7318159071, 7318159091, 7318210031, 7318210095, 7318220031 ja 7318220095)
            b)   Kehtib 27. juulist 2011 kuni 30. juunini 2012

            7318149991
            c)   Kehtib 1. juulist 2012 kuni 27. veebruarini 2016

            7318149920, 7318149992

            II LISA
            Eksportivate tootjate nimekiri

                        Eksportiva tootja nimi

                        TARICi lisakood

                        Acku Metal Industries (M) Sdn. Bhd

                        B123

                        Chin Well Fasteners Company Sdn. Bhd

                        B124

                        Jinfast Industries Sdn. Bhd

                        B125

                        Power Steel and Electroplating Sdn. Bhd

                        B126

                        Sofasco Industries (M) Sdn. Bhd

                        B127

                        Tigges Fastener Technology (M) Sdn. Bhd

                        B128

                        TI Metal Forgings Sdn. Bhd

                        B129

                        United Bolt and Nut Sdn. Bhd

                        B130

                        Andfast Malaysia Sdn. Bhd.

                        B265


title: Komisjoni rakendusmäärus (EL) 2020/629, 5. mai 2020, millega registreeritakse kaitstud päritolunimetuste ja kaitstud geograafiliste tähiste registris nimetus „Φασόλια Κατταβιάς Ρόδου“ (Fasolia Kattavias Rodou) / „Λόπια Κατταβιάς Ρόδου“ (Lopia Kattavias Rodou) (KGT)

text:
                  11.5.2020

                  ET

                  Euroopa Liidu Teataja

                  L 148/1

         KOMISJONI RAKENDUSMÄÄRUS (EL) 2020/629,
         5. mai 2020,
         millega registreeritakse kaitstud päritolunimetuste ja kaitstud geograafiliste tähiste registris nimetus „Φασόλια Κατταβιάς Ρόδου“ (Fasolia Kattavias Rodou) / „Λόπια Κατταβιάς Ρόδου“ (Lopia Kattavias Rodou) (KGT)
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 21. novembri 2012. aasta määrust (EL) nr 1151/2012 põllumajandustoodete ja toidu kvaliteedikavade kohta, (1) eriti selle artikli 52 lõiget 2,
         ning arvestades järgmist:

                     (1)

                     Vastavalt määruse (EL) nr 1151/2012 artikli 50 lõike 2 punktile a avaldati Euroopa Liidu Teatajas Kreeka taotlus registreerida nimetus „Φασόλια Κατταβιάς Ρόδου“ (Fasolia Kattavias Rodou) / „Λόπια Κατταβιάς Ρόδου“ (Lopia Kattavias Rodou) (2).

                     (2)

                     Kuna komisjon ei ole saanud ühtegi määruse (EL) nr 1151/2012 artikli 51 kohast vastuväidet, tuleks nimetus „Φασόλια Κατταβιάς Ρόδου“ (Fasolia Kattavias Rodou) / „Λόπια Κατταβιάς Ρόδου“ (Lopia Kattavias Rodou) registreerida,

               ON VASTU VÕTNUD KÄESOLEVA MÄÄRUSE:

            Artikkel 1
            Nimetus „Φασόλια Κατταβιάς Ρόδου“ (Fasolia Kattavias Rodou) / „Λόπια Κατταβιάς Ρόδου“ (Lopia Kattavias Rodou) (KGT) registreeritakse.
            Esimeses lõigus osutatud nimetus määratletakse komisjoni rakendusmääruse (EL) nr 668/2014 (3) XI lisas esitatud klassi 1.6 „puuviljad, köögiviljad ja teraviljad töötlemata ja töödeldud kujul“ kuuluva tootena.

            Artikkel 2
            Käesolev määrus jõustub kahekümnendal päeval pärast selle avaldamist Euroopa Liidu Teatajas.

            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 5. mai 2020

                  Komisjoni nimel

                  presidendi eest

                  komisjoni liige

               Janusz WOJCIECHOWSKI

            (1)  ELT L 343, 14.12.2012, lk 1.

            (2)  ELT C 428, 20.12.2019, lk 48.

            (3)  Komisjoni 13. juuni 2014. aasta rakendusmäärus (EL) nr 668/2014, millega kehtestatakse Euroopa Parlamendi ja nõukogu määruse (EL) nr 1151/2012 (põllumajandustoodete ja toidu kvaliteedikavade kohta) rakenduseeskirjad (ELT L 179, 19.6.2014, lk 36).


title: Komisjoni rakendusmäärus (EL) 2020/630, 6. mai 2020, millega võetakse Euroopa Parlamendi ja nõukogu määruse (EL) nr 1308/2013 artikli 99 kohaselt kaitse alla nimetus „Chozas Carrascal“ (KPN)

text:
                  11.5.2020

                  ET

                  Euroopa Liidu Teataja

                  L 148/3

         KOMISJONI RAKENDUSMÄÄRUS (EL) 2020/630,
         6. mai 2020,
         millega võetakse Euroopa Parlamendi ja nõukogu määruse (EL) nr 1308/2013 artikli 99 kohaselt kaitse alla nimetus „Chozas Carrascal“ (KPN)
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 17. detsembri 2013. aasta määrust (EL) nr 1308/2013, millega kehtestatakse põllumajandustoodete ühine turukorraldus ning millega tunnistatakse kehtetuks nõukogu määrused (EMÜ) nr 922/72, (EMÜ) nr 234/79, (EÜ) nr 1037/2001 ja (EÜ) nr 1234/2007, (1) eriti selle artiklit 99,
         ning arvestades järgmist:

                     (1)

                     Vastavalt määruse (EL) nr 1308/2013 artikli 97 lõigetele 2 ja 3 vaatas komisjon läbi Hispaania taotluse registreerida nimetus „Chozas Carrascal“ ja see avaldati Euroopa Liidu Teatajas (2).

                     (2)

                     Komisjonile ei esitatud ühtegi määruse (EL) nr 1308/2013 artikli 98 kohast vastuväidet.

                     (3)

                     Vastavalt määruse (EL) nr 1308/2013 artiklile 99 tuleks võtta nimetus „Chozas Carrascal“ kaitse alla ja kanda see registrisse, millele on osutatud kõnealuse määruse artiklis 104.

                     (4)

                     Käesoleva määrusega ettenähtud meetmed on kooskõlas põllumajandusturgude ühise korralduse komitee arvamusega,

               ON VASTU VÕTNUD KÄESOLEVA MÄÄRUSE:

            Artikkel 1
            Nimetus „Chozas Carrascal“ (KPN) võetakse kaitse alla.

            Artikkel 2
            Käesolev määrus jõustub kahekümnendal päeval pärast selle avaldamist Euroopa Liidu Teatajas.

            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 6. mai 2020

                  Komisjoni nimel

                  presidendi eest

                  komisjoni liige

               Janusz WOJCIECHOWSKI

            (1)  ELT L 347, 20.12.2013, lk 671.

            (2)  ELT C 35, 3.2.2020, lk 11.


title: Komisjoni rakendusmäärus (EL) 2020/631, 6. mai 2020, millega kiidetakse heaks kaitstud päritolunimetusega või kaitstud geograafilise tähisega toote spetsifikaadi muutmine [„Dealu Mare“ (KPN)]

text:
                  11.5.2020

                  ET

                  Euroopa Liidu Teataja

                  L 148/4

         KOMISJONI RAKENDUSMÄÄRUS (EL) 2020/631,
         6. mai 2020,
         millega kiidetakse heaks kaitstud päritolunimetusega või kaitstud geograafilise tähisega toote spetsifikaadi muutmine [„Dealu Mare“ (KPN)]
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 17. detsembri 2013. aasta määrust (EL) nr 1308/2013, millega kehtestatakse põllumajandustoodete ühine turukorraldus ning millega tunnistatakse kehtetuks nõukogu määrused (EMÜ) nr 922/72, (EMÜ) nr 234/79, (EÜ) nr 1037/2001 ja (EÜ) nr 1234/2007, (1) eriti selle artiklit 99,
         ning arvestades järgmist:

                     (1)

                     Komisjon vaatas läbi Rumeenia esitatud määruse (EL) nr 1308/2013 artikli 105 kohase taotluse saada heakskiit kaitstud päritolunimetuse „Dealu Mare“ spetsifikaadi muutmisele.

                     (2)

                     Komisjon avaldas vastavalt määruse (EL) nr 1308/2013 artikli 97 lõikele 3 tootespetsifikaadi muutmise heakskiitmise taotluse Euroopa Liidu Teatajas (2).

                     (3)

                     Komisjonile ei esitatud ühtki määruse (EL) nr 1308/2013 artikli 98 kohast vastuväidet.

                     (4)

                     Seega tuleks tootespetsifikaadi muutmine vastavalt määruse (EL) nr 1308/2013 artiklile 99 heaks kiita.

                     (5)

                     Käesoleva määrusega ette nähtud meetmed on kooskõlas põllumajandusturgude ühise korralduse komitee arvamusega,

               ON VASTU VÕTNUD KÄESOLEVA MÄÄRUSE:

            Artikkel 1

               Euroopa Liidu Teatajas avaldatud nimetuse „Dealu Mare“ (KPN) spetsifikaadi muutmine kiidetakse heaks.

            Artikkel 2
            Käesolev määrus jõustub kahekümnendal päeval pärast selle avaldamist Euroopa Liidu Teatajas.

            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 6. mai 2020

                  Komisjoni nimel

                  presidendi eest

                  komisjoni liige

               Janusz WOJCIECHOWSKI

            (1)  ELT L 347, 20.12.2013, lk 671.

            (2)  ELT C 394, 21.11.2019, lk 11.


title: Komisjoni rakendusmäärus (EL) 2020/632, 6. mai 2020, millega kiidetakse heaks kaitstud päritolunimetusega või kaitstud geograafilise tähisega toote spetsifikaadi muutmine [„Menfi“ (KPN)]

text:
                  11.5.2020

                  ET

                  Euroopa Liidu Teataja

                  L 148/5

         KOMISJONI RAKENDUSMÄÄRUS (EL) 2020/632,
         6. mai 2020,
         millega kiidetakse heaks kaitstud päritolunimetusega või kaitstud geograafilise tähisega toote spetsifikaadi muutmine [„Menfi“ (KPN)]
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 17. detsembri 2013. aasta määrust (EL) nr 1308/2013, millega kehtestatakse põllumajandustoodete ühine turukorraldus ning millega tunnistatakse kehtetuks nõukogu määrused (EMÜ) nr 922/72, (EMÜ) nr 234/79, (EÜ) nr 1037/2001 ja (EÜ) nr 1234/2007, (1) eriti selle artiklit 99,
         ning arvestades järgmist:

                     (1)

                     Komisjon vaatas läbi Itaalia esitatud määruse (EL) nr 1308/2013 artikli 105 kohase taotluse saada heakskiit kaitstud päritolunimetuse „Menfi“ spetsifikaadi muutmisele.

                     (2)

                     Komisjon avaldas vastavalt määruse (EL) nr 1308/2013 artikli 97 lõikele 3 tootespetsifikaadi muutmise heakskiitmise taotluse Euroopa Liidu Teatajas (2).

                     (3)

                     Komisjonile ei esitatud ühtki määruse (EL) nr 1308/2013 artikli 98 kohast vastuväidet.

                     (4)

                     Seega tuleks tootespetsifikaadi muutmine vastavalt määruse (EL) nr 1308/2013 artiklile 99 heaks kiita.

                     (5)

                     Käesoleva määrusega ette nähtud meetmed on kooskõlas põllumajandusturgude ühise korralduse komitee arvamusega,

               ON VASTU VÕTNUD KÄESOLEVA MÄÄRUSE:

            Artikkel 1

               Euroopa Liidu Teatajas avaldatud nimetuse „Menfi“ (KPN) spetsifikaadi muutmine kiidetakse heaks.

            Artikkel 2
            Käesolev määrus jõustub kahekümnendal päeval pärast selle avaldamist Euroopa Liidu Teatajas.

            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 6. mai 2020

                  Komisjoni nimel

                  presidendi eest

                  komisjoni liige

               Janusz WOJCIECHOWSKI

            (1)  ELT L 347, 20.12.2013, lk 671.

            (2)  ELT C 18, 20.1.2020, lk 24.


title: Komisjoni rakendusmäärus (EL) 2020/633, 8. mai 2020, millega kehtestatakse COVID-19 pandeemia tõttu ajutised meetmed ametlike originaaldokumentide elektrooniliste koopiate aktsepteerimiseks põllumajandussaaduste ja -toodete selliste imporditariifikvootide taotluste puhul, mille suhtes kohaldatakse impordilitsentside süsteemi, ning kooritud basmati riisi impordilitsentside taotluste puhul

text:
                  11.5.2020

                  ET

                  Euroopa Liidu Teataja

                  L 148/6

         KOMISJONI RAKENDUSMÄÄRUS (EL) 2020/633,
         8. mai 2020,
         millega kehtestatakse COVID-19 pandeemia tõttu ajutised meetmed ametlike originaaldokumentide elektrooniliste koopiate aktsepteerimiseks põllumajandussaaduste ja -toodete selliste imporditariifikvootide taotluste puhul, mille suhtes kohaldatakse impordilitsentside süsteemi, ning kooritud basmati riisi impordilitsentside taotluste puhul
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 17. detsembri 2013. aasta määrust (EL) nr 1308/2013, millega kehtestatakse põllumajandustoodete ühine turukorraldus ning millega tunnistatakse kehtetuks nõukogu määrused (EMÜ) nr 922/72, (EMÜ) nr 234/79, (EÜ) nr 1037/2001 ja (EÜ) nr 1234/2007, (1) eriti selle artikleid 178 ja 187,
         ning arvestades järgmist:

                     (1)

                     Komisjoni määruses (EÜ) nr 1301/2006 (2) on sätestatud ühised eeskirjad, et hallata põllumajandussaaduste ja -toodete imporditariifikvoote, mille suhtes kohaldatakse impordilitsentside süsteemi.

                     (2)

                     Komisjoni määruses (EÜ) nr 972/2006 (3) on sätestatud CN-koodide 1006 20 17 ja 1006 20 98 alla kuuluva kooritud basmati riisi impordi erieeskirjad. Selle impordi puhul tuleb enne toote vabasse ringlusse lubamist esitada impordilitsents.

                     (3)

                     Praegune COVID-19 pandeemia ja liikmesriikides kehtestatud ulatuslikud liikumispiirangud tekitavad liikmesriikidele ja ettevõtjatele erakordse ja enneolematu väljakutse seoses ametlike dokumentide vahetamisega kooskõlas liidu õigusaktidega.

                     (4)

                     Komisjon rõhutas oma COVID-19 suunistes piirihaldusmeetmete kohta tervise kaitsmiseks ning kaupade ja oluliste teenuste kättesaadavuse tagamiseks, (4) et praeguses olukorras ei tohiks see mõjutada ühtse turu sujuvat toimimist.

                     (5)

                     Vastavalt määruse (EÜ) nr 1301/2006 artiklile 5 peavad impordilitsentside või impordiõiguste taotlejad tõendama, et nad on tegelenud kolmandate riikidega kauplemisega teatavate põllumajandustoodete kategooriate osas.

                     (6)

                     Kui seda peetakse imporditariifikvoodi haldamiseks vajalikuks, võib asjaomast kvooti käsitlevas komisjoni määruses sätestada lisatingimusi. Komisjoni määrustes (EÜ) nr 2535/2001, (5) (EÜ) nr 1342/2003, (6) (EÜ) nr 2305/2003, (7) (EÜ) nr 969/2006, (8) (EÜ) nr 1918/2006, (9) (EÜ) nr 1964/2006, (10) (EÜ) nr 1979/2006, (11) (EÜ) nr 341/2007, (12) (EÜ) nr 533/2007, (13) (EÜ) nr 536/2007, (14) (EÜ) nr 539/2007, (15) (EÜ) nr 616/2007, (16) (EÜ) nr 1384/2007, (17) (EÜ) nr 1385/2007, (18) (EÜ) nr 382/2008, (19) (EÜ) nr 412/2008, (20) (EÜ) nr 431/2008, (21) (EÜ) nr 748/2008, (22) (EÜ) nr 1067/2008, (23) (EÜ) nr 1296/2008, (24) (EÜ) nr 442/2009, (25) (EÜ) nr 610/2009, (26) (EÜ) nr 891/2009 (27) ja (EL) nr 1255/2010 (28) ning komisjoni rakendusmäärustes (EL) nr 1273/2011, (29) (EL) nr 480/2012, (30) (EL) nr 1223/2012, (31) (EL) nr 82/2013, (32) (EL) nr 593/2013, (33) (EL) 2015/2076, (34) (EL) 2015/2077, (35) (EL) 2015/2078, (36) (EL) 2015/2079, (37) (EL) 2015/2081 (38) ja (EL) 2017/1585 (39) on sätestatud sellised lisatingimused, näiteks taotleja kohustus esitada dokumendid, märkides ettevõtja „võrdluskoguse“ ning toote päritolu või kvaliteedi.

                     (7)

                     Vastavalt määruse (EÜ) nr 972/2006 artikli 2 lõikele 2 peavad impordilitsentside taotlejad tõendama, et nad on olnud tegevad riisikaubanduses, ja esitama ekspordiriigi pädeva asutuse välja antud autentsussertifikaadi.

                     (8)

                     Praeguse COVID-19 pandeemia ajal on liikmesriikides kehtestatud ulatuslikud liikumispiirangud. Samuti esineb häireid posti- ja kulleriteenuste osutamisel.

                     (9)

                     Mitmed liikmesriigid ja sidusrühmad on komisjonile teatanud, et selliste piirangute ja häirete tõttu on tõsiselt mõjutatud nende suutlikkus esitada ning vastu võtta ametlikke dokumente, mida nõutakse kõnealuseid imporditariifikvoote ja basmati riisi importi reguleerivate määrustega.

                     (10)

                     Kooskõlas liidu õigusaktidega, mis reguleerivad impordilitsentside süsteemiga hõlmatud põllumajandussaaduste ja -toodete imporditariifikvootide haldamist ning basmati riisi impordi haldamist, tuleb impordilitsentside ja impordiõiguste taotlustele lisada kõnealuste dokumentide originaalid.

                     (11)

                     Seepärast tuleks ühtse turu häirete ärahoidmiseks ajutiselt lubada alternatiivi paberkandjal ametlike originaaldokumentide esitamisele. See alternatiiv ei tohiks piirata liidu õigusaktide kohast ettevõtjate kohustust esitada originaaldokumendid, kui see on tehniliselt teostatav.

                     (12)

                     Selleks et lihtsustada liikmesriikide ja ettevõtjate haldusmenetlusi seoses litsentsi taotlemisega praeguse COVID-19 pandeemia ajal, tuleks ajutiselt peatada ettevõtjate kohustus, mille kohaselt nad peavad autentsussertifikaadi elektroonilise koopia esitamise korral suurendama tagatist.

                     (13)

                     Käesolevat määrust tuleks kohaldada kuni 31. juulini 2020, et hõlbustada litsentside taotlemise menetlust praeguse COVID-19 pandeemia ajal. Arvestades mitmelt liikmesriigilt saadud teavet, on asjakohane näha ette ajutised meetmed, mida tuleks kohaldada viivitamata. Seepärast peaks käesolev määrus jõustuma järgmisel päeval pärast selle avaldamist Euroopa Liidu Teatajas.

                     (14)

                     Käesoleva määrusega ettenähtud meetmed on kooskõlas põllumajandusturgude ühise korralduse komitee arvamusega,

               ON VASTU VÕTNUD KÄESOLEVA MÄÄRUSE:

            Artikkel 1

               1.   Käesoleva määrusega kehtestatakse ajutised meetmed, millega nähakse ette elektroonilise koopia aktsepteerimine selliste ametlike originaaldokumentide puhul, mis peavad olema lisatud järgmistele taotlustele:

                           a)

                           impordilitsentside ja impordiõiguste taotlused tariifikvootide puhul, mille suhtes kohaldatakse määrust (EÜ) nr 1301/2006;

                           b)

                           määruse (EÜ) nr 972/2006 kohaldamisalasse kuuluva kooritud basmati riisi impordilitsentside taotlused.

               2.   Käesoleva määrusega kehtestatakse ka ajutised meetmed seoses tagatise esitamise nõudega, kui ettevõtja on pädevale asutusele esitanud autentsussertifikaadi originaali elektroonilise koopia.

            Artikkel 2

               1.   Ametlikke dokumente, mis peavad olema lisatud impordilitsentside või impordiõiguste taotlustele, võib erandkorras esitada selliste dokumentide originaali elektroonilise koopiana.
               Selleks esitab ettevõtja pädevale asutusele teate, mille kohaselt esitatakse ametliku dokumendi originaal niipea, kui see on tehniliselt teostatav, ja hiljemalt kolme kuu jooksul alates:

                           a)

                           määruse (EÜ) nr 1301/2006 kohaldamisalasse kuuluvate tariifikvootide impordilitsentside või impordiõiguste asjakohase taotlusperioodi lõppkuupäevast;

                           b)

                           määruse (EÜ) nr 972/2006 kohaldamisalasse kuuluva kooritud basmati riisi impordilitsentside taotlemise kuupäevast.

               2.   Kui litsentse väljaandev asutus on saanud ametliku dokumendi originaali, kontrollib ta selle vastavust kõnealuse ametliku dokumendi elektroonilises koopias sisalduvale teabele. Ebaõiget teavet sisaldavate koopiate suhtes kohaldatakse määruse (EÜ) nr 1301/2006 artiklit 3.

            Artikkel 3
            Erandina määruse (EÜ) nr 748/2008 artikli 5 lõikest 3, määruse (EÜ) nr 610/2009 artikli 5 lõikest 2, rakendusmääruse (EL) nr 82/2013 artikli 2 lõikest 4 ja rakendusmääruse (EL) nr 593/2013 artikli 8 lõikest 4 võivad pädevad asutused autentsussertifikaadi originaali elektroonilise koopia esitamise korral välja anda impordilitsentse, ilma et ettevõtjalt nõutaks suuremat tagatist.

            Artikkel 4
            Käesolev määrus jõustub järgmisel päeval pärast selle avaldamist Euroopa Liidu Teatajas.
            Seda kohaldatakse kuni 31. juulini 2020.

            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 8. mai 2020

                  Komisjoni nimel

                  eesistuja

               Ursula VON DER LEYEN

            (1)  ELT L 347, 20.12.2013, lk 671

            (2)  Komisjoni 31. augusti 2006. aasta määrus (EÜ) nr 1301/2006, millega kehtestatakse ühised eeskirjad, et hallata põllumajandussaaduste ja -toodete imporditariifikvoote, mille suhtes kohaldatakse impordilitsentside süsteemi (ELT L 238, 1.9.2006, lk 13).

            (3)  Komisjoni 29. juuni 2006. aasta määrus (EÜ) nr 972/2006, millega sätestatakse basmati riisi impordi ning riisi päritolu kindlaksmääramise ajutise kontrollisüsteemi suhtes kohaldatavad erieeskirjad (ELT L 176, 30.6.2006, lk 53).

            (4)  C(2020) 1753 final, 16. märts 2020.

            (5)  Komisjoni 14. detsembri 2001. aasta määrus (EÜ) nr 2535/2001, millega kehtestatakse nõukogu määruse (EÜ) nr 1255/1999 üksikasjalikud rakenduseeskirjad seoses piima ja piimatoodete impordi korra kohaldamise ning tariifikvootide avamisega (EÜT L 341, 22.12.2001, lk 29).

            (6)  Komisjoni 28. juuli 2003. aasta määrus (EÜ) nr 1342/2003, millega sätestatakse teravilja ja riisi impordi- ja ekspordilitsentside süsteemi kohaldamise üksikasjalikud erieeskirjad (ELT L 189, 29.7.2003, lk 12).

            (7)  Komisjoni 29. detsembri 2003. aasta määrus (EÜ) nr 2305/2003, millega avatakse kolmandatest riikidest imporditava odra ühenduse tariifikvoot ja sätestatakse selle haldamine (ELT L 342, 30.12.2003, lk 7).

            (8)  Komisjoni 29. juuni 2006. aasta määrus (EÜ) nr 969/2006, millega avatakse kolmandatest riikidest imporditava maisi ühenduse tariifikvoot ja sätestatakse selle haldamine (ELT L 176, 30.6.2006, lk 44).

            (9)  Komisjoni 20. detsembri 2006. aasta määrus (EÜ) nr 1918/2006, millega avatakse ühenduse tariifikvoot Tuneesiast pärit oliiviõli kohta ja sätestatakse selle kvoodi haldamine (ELT L 365, 21.12.2006, lk 84).

            (10)  Komisjoni 22. detsembri 2006. aasta määrus (EÜ) nr 1964/2006, milles sätestatakse üksikasjalikud eeskirjad Bangladeshist pärit riisi impordikvootide avamiseks ja haldamiseks vastavalt nõukogu määrusele (EMÜ) nr 3491/90 (ELT L 408, 30.12.2006, lk 20).

            (11)  Komisjoni 22. detsembri 2006. aasta määrus (EÜ) nr 1979/2006, millega avatakse kolmandatest riikidest imporditavate konserveeritud seente tariifikvoodid ja sätestatakse nende haldamine (ELT L 368, 23.12.2006, lk 91).

            (12)  Komisjoni 29. märtsi 2007. aasta määrus (EÜ) nr 341/2007, millega avatakse kolmandatest riikidest imporditava küüslaugu ja teatavate muude põllumajandustoodete tariifikvoodid ja tagatakse nende haldamine ning kehtestatakse impordilitsentside ja päritolusertifikaatide süsteem (ELT L 90, 30.3.2007, lk 12).

            (13)  Komisjoni 14. mai 2007. aasta määrus (EÜ) nr 533/2007, millega sätestatakse tariifikvootide avamine ja haldamine kodulinnulihasektoris (ELT L 125, 15.5.2007, lk 9).

            (14)  Komisjoni 15. mai 2007. aasta määrus (EÜ) nr 536/2007, millega sätestatakse Ameerika Ühendriikidele eraldatud tariifikvootide avamine ja haldamine kodulinnulihasektoris (ELT L 128, 16.5.2007, lk 6).

            (15)  Komisjoni 15. mai 2007. aasta määrus (EÜ) nr 539/2007, millega sätestatakse tariifikvootide avamine ja haldamine munasektoris ja ovoalbumiini puhul (ELT L 128, 16.5.2007, lk 19).

            (16)  Komisjoni 4. juuni 2007. aasta määrus (EÜ) nr 616/2007, millega avatakse Brasiiliast, Taist ja teistest kolmandatest riikidest pärineva kodulinnuliha ühenduse tariifikvoodid ning sätestatakse nende haldamine (ELT L 142, 5.6.2007, lk 3).

            (17)  Komisjoni 26. novembri 2007. aasta määrus (EÜ) nr 1384/2007, milles sätestatakse nõukogu määruse (EÜ) nr 2398/96 rakendussätted Iisraelist pärit kodulinnulihasektori toodete ühendusse importimise teatavate tariifikvootide avamise ja nende haldamise puhul (ELT L 309, 27.11.2007, lk 40).

            (18)  Komisjoni 26. novembri 2007. aasta määrus (EÜ) nr 1385/2007, milles sätestatakse nõukogu määruse (EÜ) nr 774/94 rakenduseeskirjad kodulinnulihasektoris teatavate ühenduse tariifikvootide avamise ja haldamise puhul (ELT L 309, 27.11.2007, lk 47).

            (19)  Komisjoni 21. aprilli 2008. aasta määrus (EÜ) nr 382/2008 veise- ja vasikalihasektori impordi- ja ekspordilitsentside rakenduseeskirjade kohta (ELT L 115, 29.4.2008, lk 10).

            (20)  Komisjoni 8. mai 2008. aasta määrus (EÜ) nr 412/2008, millega avatakse töötlemiseks ettenähtud külmutatud veiseliha imporditariifikvoot ja sätestatakse selle haldamine (ELT L 125, 9.5.2008, lk 7).

            (21)  Komisjoni 19. mai 2008. aasta määrus (EÜ) nr 431/2008, millega avatakse CN-koodi 0202 alla kuuluva külmutatud veiseliha ja CN-koodi 0206 29 91 alla kuuluvate toodete impordi tariifikvoot ning nähakse ette selle haldamine (ELT L 130, 20.5.2008, lk 3).

            (22)  Komisjoni 30. juuli 2008. aasta määrus (EÜ) nr 748/2008 CN-koodi 0206 29 91 alla kuuluva veiste külmutatud vahelihase kõõluselise osa imporditariifikvoodi avamise ja haldamise kohta (ELT L 202, 31.7.2008, lk 28).

            (23)  Komisjoni 30. oktoobri 2008. aasta määrus (EÜ) nr 1067/2008, millega avatakse kolmandatest riikidest pärit muu kui kõrge kvaliteediga pehme nisu ühenduse tariifikvoodid ja sätestatakse nende haldamine ning kehtestatakse erand nõukogu määrusest (EÜ) nr 1234/2007 (ELT L 290, 31.10.2008, lk 3).

            (24)  Komisjoni 18. detsembri 2008. aasta määrus (EÜ) nr 1296/2008, millega kehtestatakse tariifikvootide üksikasjalikud rakenduseeskirjad Hispaaniasse imporditava maisi ja sorgo ning Portugali imporditava maisi kohta (ELT L 340, 19.12.2008, lk 57).

            (25)  Komisjoni 27. mai 2009. aasta määrus (EÜ) nr 442/2009, millega avatakse ühenduse tariifikvoodid sealihasektoris ja sätestatakse nende haldamine (ELT L 129, 28.5.2009, lk 13).

            (26)  Komisjoni 10. juuli 2009. aasta määrus (EÜ) nr 610/2009, millega sätestatakse Tšiilist pärit veise- ja vasikaliha tariifikvootide üksikasjalikud rakenduseeskirjad (ELT L 180, 11.7.2009, lk 5).

            (27)  Komisjoni 25. septembri 2009. aasta määrus (EÜ) nr 891/2009, millega avatakse teatavad ühenduse tariifikvoodid suhkrusektoris ja sätestatakse nende haldamine (ELT L 254, 26.9.2009, lk 82).

            (28)  Komisjoni 22. detsembri 2010. aasta määrus (EL) nr 1255/2010, milles sätestatakse Bosniast ja Hertsegoviinast, Horvaatiast, endisest Jugoslaavia Makedoonia vabariigist, Montenegrost, Serbiast ja Kosovost pärit „baby beef“-toodete tariifikvootide üksikasjalikud rakenduseeskirjad (ELT L 342, 28.12.2010, lk 1).

            (29)  Komisjoni 7. detsembri 2011. aasta rakendusmäärus (EL) nr 1273/2011, millega avatakse teatavad riisi ja purustatud riisi impordi tariifikvoodid ja sätestatakse nende korraldus (ELT L 325, 8.12.2011, lk 6).

            (30)  Komisjoni 7. juuni 2012. aasta rakendusmäärus (EL) nr 480/2012, millega avatakse CN-koodi 1901 10 00 alla kuuluvate toiduainete tootmiseks ettenähtud CN-koodi 1006 40 00 alla kuuluva purustatud riisi tariifikvoot ja sätestatakse selle haldamine (ELT L 148, 8.6.2012, lk 1).

            (31)  Komisjoni 18. detsembri 2012. aasta rakendusmäärus (EL) nr 1223/2012, millega kehtestatakse üksikasjalikud eeskirjad Šveitsist pärineva üle 160 kg kaaluvate elusveiste imporditariifikvoodi rakendamiseks, mis on sätestatud Euroopa Ühenduse ja Šveitsi Konföderatsiooni vahelises põllumajandustoodetega kauplemist käsitlevas kokkuleppes (ELT L 349, 19.12.2012, lk 39).

            (32)  Komisjoni 29. jaanuari 2013. aasta rakendusmäärus (EL) nr 82/2013, millega kehtestatakse üksikasjalikud eeskirjad Šveitsist pärineva kuivatatud kondita veiseliha imporditariifikvoodi rakendamiseks (ELT L 28, 30.1.2013, lk 3).

            (33)  Komisjoni 21. juuni 2013. aasta rakendusmäärus (EL) nr 593/2013, millega avatakse värske, jahutatud ja külmutatud kõrgekvaliteedilise veiseliha ning külmutatud pühvliliha tariifikvoodid ja sätestatakse nende haldamine (ELT L 170, 22.6.2013, lk 32).

            (34)  Komisjoni 18. novembri 2015. aasta rakendusmäärus (EL) 2015/2076, millega avatakse Ukrainast pärit värske ja külmutatud sealiha jaoks liidu imporditariifikvoodid ja sätestatakse nende haldamine (ELT L 302, 19.11.2015, lk 51).

            (35)  Komisjoni 18. novembri 2015. aasta rakendusmäärus (EL) 2015/2077, millega avatakse Ukrainast pärit munade, munatoodete ja ovoalbumiinide jaoks liidu imporditariifikvoodid ja sätestatakse nende haldamine (ELT L 302, 19.11.2015, lk 57).

            (36)  Komisjoni 18. novembri 2015. aasta rakendusmäärus (EL) 2015/2078, millega avatakse Ukrainast pärit kodulinnuliha jaoks liidu imporditariifikvoodid ja sätestatakse nende haldamine (ELT L 302, 19.11.2015, lk 63).

            (37)  Komisjoni 18. novembri 2015. aasta rakendusmäärus (EL) 2015/2079, millega avatakse Ukrainast pärit värske ja külmutatud veise- ja vasikaliha jaoks liidu imporditariifikvoot ja sätestatakse selle haldamine (ELT L 302, 19.11.2015, lk 71).

            (38)  Komisjoni 18. novembri 2015. aasta rakendusmäärus (EL) 2015/2081, millega avatakse Ukrainast pärit teatavate teraviljade impordi tariifikvoodid ja sätestatakse nende haldamine (ELT L 302, 19.11.2015, lk 81).

            (39)  Komisjoni 19. septembri 2017. aasta rakendusmäärus (EL) 2017/1585, millega avatakse Kanadast pärit värske ja külmutatud veise-, vasika- ja sealiha jaoks liidu tariifikvoodid ja sätestatakse nende haldamine ning muudetakse määrust (EÜ) nr 442/2009 ja rakendusmääruseid (EL) nr 481/2012 ja (EL) nr 593/2013 (ELT L 241, 20.9.2017, lk 1).


title: Komisjoni rakendusmäärus (EL) 2020/673, 14. mai 2020, millega kiidetakse heaks oluline muudatus kaitstud päritolunimetuste ja kaitstud geograafiliste tähiste registrisse kantud nimetuse spetsifikaadis [„Tomate La Cañada“ (KGT)]

text:
                  20.5.2020

                  ET

                  Euroopa Liidu Teataja

                  L 158/2

         KOMISJONI RAKENDUSMÄÄRUS (EL) 2020/673,
         14. mai 2020,
         millega kiidetakse heaks oluline muudatus kaitstud päritolunimetuste ja kaitstud geograafiliste tähiste registrisse kantud nimetuse spetsifikaadis [„Tomate La Cañada“ (KGT)]
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 21. novembri 2012. aasta määrust (EL) nr 1151/2012 põllumajandustoodete ja toidu kvaliteedikavade kohta, (1) eriti selle artikli 52 lõiget 2,
         ning arvestades järgmist:

                     (1)

                     Vastavalt määruse (EL) nr 1151/2012 artikli 53 lõike 1 esimesele lõigule vaatas komisjon läbi Hispaania taotluse saada heakskiit komisjoni rakendusmäärusega (EL) nr 487/2012 (2) registreeritud kaitstud geograafilise tähise „Tomate La Cañada“ spetsifikaadi muudatusele.

                     (2)

                     Kuna asjaomane muudatus ei ole väike määruse (EL) nr 1151/2012 artikli 53 lõike 2 tähenduses, avaldas komisjon kõnealuse määruse artikli 50 lõike 2 punkti a kohase muutmistaotluse Euroopa Liidu Teatajas (3).

                     (3)

                     Kuna komisjon ei ole saanud ühtegi määruse (EL) nr 1151/2012 artikli 51 kohast vastuväidet, tuleks spetsifikaadi muudatus heaks kiita,

               ON VASTU VÕTNUD KÄESOLEVA MÄÄRUSE:

            Artikkel 1

               Euroopa Liidu Teatajas avaldatud nimetuse „Tomate La Cañada“ (KGT) spetsifikaadi muudatus kiidetakse heaks.

            Artikkel 2
            Käesolev määrus jõustub kahekümnendal päeval pärast selle avaldamist Euroopa Liidu Teatajas.

            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 14. mai 2020

                  Komisjoni nimel

                  presidendi eest

                  komisjoni liige

               Janusz WOJCIECHOWSKI

            (1)  ELT L 343, 14.12.2012, lk 1.

            (2)  Komisjoni 7. juuni 2012. aasta rakendusmäärus (EL) nr 487/2012, millega registreeritakse kaitstud päritolunimetuste ja kaitstud geograafiliste tähiste registris nimetus [„Tomate La Cañada“ (KGT)] (ELT L 150, 9.6.2012, lk 66).

            (3)  ELT C 431, 23.12.2019, lk 20.